text:
Byavuzwe n’abo mu Murenge wa Kigabiro mu Karere ka Rwamagana tariki 15 Kanama 2016, ubwo basangiraga umuganura n’abandi baturage mu muhango bateguriwe na Kiliziya Orthodoxe mu Rwanda.
Amateka y’u Rwanda agaragaza ko bari baragizwe ibicibwa kuko bakumirwaga ahantu hose bashobora guhurira n’abandi.
Hari n’imvugo zabasebyaga zivuga ko ari Abanyamwanda batagira umuco, ibyo ngo bigatuma n’ahabaye ibirori babirebera ahitaruye kuko batabaga bemerewe kwegerana n’abandi.
Uwitwa Hategekimana Deogratias ati “Bavugaga ngo turi abanyamwanda ngo turya intama, haba habaye ibirori ugasanga turi hirya iyo, bakanywa bageza hasi ku bivuzo bagaterura cya kibindi bakatuzanira tukanyunyuza.”
Yungamo ati “Leta y’Ubumwe yakuyeho ibintu bibi byinshi kuko ntitukinenwa, nkaba nsaba Imana ngo izadukomereze iyi Leta kuko yatugejeje kuri byinshi.”
Mu Murenge wa Kigabiro abasigajwe inyuma n’amateka bafite itorero ry’imbyino n’indirimbo barihuriyemo n’abandi Banyarwanda batari muri icyo cyiciro.
Hari abavuga ko babyiruka babwirwaga ko bagomba kwirinda icyatuma bahura n’abasigajwe inyuma n’amateka, ariko ubu ngo basanga urwo rwango nta shingiro rwari rufite nk’uko Uwimana Euphrance abivuga.
Ati “Kera nta muntu wavangaga n’Abatwa. Nabonaga bagira iriba ryabo, twagiraga ibirori bakarara babyina sogokuru akabaha intama cyangwa ikirambu cy’inyana cyavutse. Barabahezaga ntabwo bahuraga n’abandi ariko ubu turasangira.”
Intambwe y’ubumwe n’ubwiyunge u Rwanda rugezeho ni yo yatumye abasigajwe inyuma bongera kujya ahabona.
Bashima Leta y’Ubumwe bw’Abanyarwanda yongeye guhuza Abanyarwanda nyuma ya Jenoside yakorewe Abatutsi mu 1994, bakavuga ko batazahwema gushyigikira iyo gahunda babinyujije mu mbyino n’indirimbo bakoresha mu itorero ryabo.
Tuyisenge Hamilcal Fidele uhuza ibikorwa bya Kiliziya Orthodoxw akaba n’imboni ya komisiyo y’ubumwe n’ubwiyunge muri iyo Kiliziya, avuga ko hakozwe byinshi kugira ngo ubumwe bushoboke, ariko ngo abantu ntibakwiye guterera iyo kuko ari urugamba rukomeza.
Dukurikire ukanda kuri Like
Ibitekerezo ( 1 )
That is a sign of unity and cooperation. Long live the current government!


c: text/html

text:
UTB ishaka gutinyura abanyeshuri ibinyujije mu marushanwa
Kaminuza y’Ubukerarugendo na Businesi (UTB yahoze ari RTUC) ifite gahunda yo gufasha abanyeshuri bayigamo gutinyuka isoko ry’umurimo, ibinyujije mu marushanwa y’ubwiza.
Ni muri urwo rwego iyi kaminuza yateguye irushanwa rya Nyampinga na Rudasumbwa 2016, kugira ngo bayifashe gushyigikira ihame ry’uburinganire, nk’uko Callixte Kabera, umuyobozi mukuru wa UTB yabitangarije abanyamakuru kuri uyu wa kabiri tariki 26 Nyakanga 2016.
Yagize ati “Ni igikorwa duha agaciro kuko tumaze amezi hafi atatu gitegurwa kandi twanatanze isoko. Ubu ingengo y’imari twakigeneraga twayikubye kabiri, cyane cyane ko hari n’ishami rya Rubavu.
Uburemere tugiha rero ni uko tugaragaza abo banyeshuri barangije bakitinyuka, bakajya hanze bagaseruka, bakavuga ibyo bazi, ubumenyi, umuco Nyarwanda. Bakavuga intego zabo n’ibyo bazamarira umuryango Nyarwanda.”
Yavuze ko umusaruro bagiteganyamo ni uko abagiye banyura muri aya marushanwa bagiye bazamura amazina yabo, bakabona akazi keza bitewe no kwigaragaza. Yongeraho ko bizanongera imikoranire yabo n’abaturage bigirire akamaro igihugu.
Kugeza ubu 10 bazahatanira ikamba rya Nyampinga na Rudasumbwa UTB 2016 baramenyekanye.
Bagiye gukurikizaho guhurizwa hamwe bigishwe indangagaciro n’umuco wa Kinyarwanda, bitegura finale izaba tariki 6 Kanama 2016, mbere y’uko amasomo y’umwaka utaha atangira tariki 12 Nzeri 2016.

robotstxt: allowed

filter: keep


text:
Umukecuru yamaze imyaka irenga 60 atwite atabizi
Umukecuru witwa Estela Meléndez w’imyaka 91 ukomoka muri Chili yatangaje ko amaze imyaka irenga 60 inda ye ibyimbye atazi impamvu,ubwo yabwirwaga ko atwite.
Uyu mukecuru yiriwe avugwa mu bitangazamakuru byo hirya no hino ku isi,nyuma yo gupimwa n’abaganga bagasanga aratwite ndetse umwana atwite yarabaye amagufwa gusa nta mubiri afite.
Uyu mukecuru yatangaje ko muri iyi myaka 60 yose amaranye iyi nda,atigeze atekereza ko atwite ndetse we yagize ngo ni uburwayi budasanzwe afite bwo munda ntiyirirwa ajya kwivuza.
Ubwo yituraga hasi ari kugenda,yajyanywe kwa muganga igitaraganya abaganga bamusuzumye babona aratwite ariko babona umwana atwite ashobora kumuhitana niko gushaka uko bamubaga basanga ni umwana w’amagufwa gusa.
Abaganga batangajwe n’ ukuntu uyu mukecuru yabashije kubaho imyaka irenga 60 ataricwa n’uyu mwana wamupfiriye mu nda.
Ikibabaje kurusha ibindi ni uko uyu mukecuru n’umugabo we wapfuye babuze umwana ndetse bakoze ibishoboka byose ngo babyare bikaba iby’ubusa.


text:
Ibishishi ni ibiheri bifata utwenge ruhu, cyane cyane mu gice cyo mu maso. Bishobora kandi gufata ibitugu, mu ijosi, mu gituza, ndetse no ku bizigira by’amaboko.
Ibishishi ni ibiheri bifata utwenge ruhu, cyane cyane mu gice cyo mu maso. Bishobora kandi gufata ibitugu, mu ijosi, mu gituza, ndetse no ku bizigira by’amaboko.
Urubuga Medical News today ruraduha byinshi kuri iyi ndwara.Iyi ndwara y’ibishishi ikunda kugaragara cyane mu gihe cy’uburumbuke mu gihe imisemburo ya ‘sebasceous’ iba iri gukora cyane gusa bikunda guterwa n’imyaka runaka ugezemo. Ibishishi si bibi cyane kandi ntibyakwangiriza ubuzima, ariko bishobora gusiga inkovu ku mubiri wawe
Iyi ndwara y’uruhu ,ibibishishi, bigenda bishira buhoro buhoro uko imyaka igenda ihita, umuntu asatira ubukure cyeretse iyo hari ubundi burwayi runaka afite. Ku bagore bari mu mihango ibishishi bishobora kwiyongera mbere yuko uku kwezi kugera.
Abahanga mu by’uruhu bavuga ko iyi ndwara y’ibishishi iterwa no kwiyongera kwa ‘androgen’ bituma imisemburo y’amavuta ‘oil glands’iba mu ruhu izamuka.
Abahanga mu by’uruhu kandi bavuga ko uruhererekane rw’imiryango(genetics) ari kimwe mu bintu bikomeye bituma umuntu ashobora kurwa iyi ndwara y’ibishishi. Mu zindi mpamvu zituma umuntu arwara iyi ndwara ni nk’umunaniro mwinshi, ubwivumbagatanye by’imisemburo, ihindagurika rw’ikirere (climate change) amavuta twisiga n’ibindi.
Mu gihe urwaye iyi rwandwara y’ibishishi, biroroshye kuba wayirwanya. Kurya indyo yuzuye, gukora imyitozo ngorora mubiri ni bimwe mu bintu ushobora gukora bikagufasha guhangana n’ibishishi. Si ibyo gusa kuko no kurya imirire ifasha igogora gukora neza ndetse no kunywa amazi meza nabyo bigufasha kwirinda no guhangana indwara y’ibishishi.
Mu gihe ariko ubonye urwaye ibishishi bikagera ku rugero rudasanzwe cyangwa ukabona biri kukogiraho ingaruka zitandukanye, ni byiza ko wegera abaganga b’uruhu bakagufasha.
Yanditswe na Niyirora Christian.
Ibitekerezo
Murakoze hari abana bkunze kubigiraho ikibazo kd ataringombwa Kanda hano umusubize
murakoze kutugira inama kdi turabakunda Kanda hano umusubize


text:
Umuramyi Kwizera Fidele ahagurukanye imbaraga zidasanzwe mu Kwamamaza ishimwe ry’ iyamuhamagaye- Audio
Yanditswe na Imanishimwe Dieudonne June 22, 2017
Umuramyi Kwizera Fidele yiyemeje kwamamaza ubutumwa Bwiza n’ ishimwe ry’ Iyamuhamagaye abakangurira ko guhinduka bagakurikira Imana yo mu Ijuru bakaba ubwoko bw’ Imana4 Umuramyi akaba n’ umuhanzi uririmba indirimbo zihimbaza […]
Umuramyi Kwizera Fidele yiyemeje kwamamaza ubutumwa Bwiza n’ ishimwe ry’ Iyamuhamagaye abakangurira ko guhinduka bagakurikira Imana yo mu Ijuru bakaba ubwoko bw’ Imana4
Umuramyi akaba n’ umuhanzi uririmba indirimbo zihimbaza Imana , abarizwa mu itorero ADEPR umudugudu wa Nyarugenge mw’ ishami rya International Chapel- Nyarugenge Parish yashyize hanze indirimbo 2 zo kuramaya Imana anatangaza intego agenderaho mu buhanzi bwe atanga ubutumwa avugako bukubiye muri bibiliya mu gitabo cya 1 Petero 2 :9-10
KANDA HANO WUMVE INDIRIMBO YASHYIZE AHAGARAGARA YISE ” MBIMENYE “
Aganira n’ umunyakuru wa ibyiringiro.rw yagize ati : « Nitwa Kwizera Fidel ndi umuramyi uyobora itsinda ryo kuramya no guhimbaza ryitwa Ichtus Gloria ku mudugudu wa International Chapel- Nyarugenge Parish mu itorero ADEPR natangiye kuririmba mu mwaka wa 2005- 2006 mw’ itsinda ry’ abasore mw’itorero ry’ adepr Gihundrwe , 2007-2011 nakomereje muri Groupe Evangélique Pentecôtiste Universitaire « GEPU » Ngozi University-Burundi nsoje amasomo nakomereje umurimo w’ Imana muri Worhip team na Betania Choir byo mu itorero ry’ ADEPR gihundwe mu mwaka wa 2012 – 2013, muri uyu mwaka wa 2013 nakomereje umurimo w’ Imana muri worship team y ‘ ADEPR Nyarugenge yitwa Ichtus Gloria kuge ubu muri uyu mwaka wa 2017 ni bwo niyemeje gutangira kuririmba kugiti cyajye”
Yakomeje atangariza ibyiringiro.rw agira ati : « Mbazaniye indirimbo zanjye za mbere ntangiriyeho kuririmba zo kuramya Imana nise “Mbimenye na Urakoze ” nifuza ko zifasha imitima y’ abanyarwanda n’ abatuye isi muri Rusanjye .
Abajijwe ku ntego n’ ubutumwa bukubiye mu nganzo ye yagize ati : « mfite intego ngenderaho iba mw’ ijambo ry’ Imana mu gitabo cya 1 Petero 2 :9-10 hagira hati « Ariko mwebweho muri ubwoko bwatoranyijwe, abatambyi bubwami, ishyanga ryera, abantu Imana yaronse kugira ngo mwamamaze ishimwe ryIyabahahamagaye, ikabakura mu mwijima ikabageza mu mucyo witangaza. Kera ntimwari ubwoko ariko noneho muri ubwoko bwImana. Kera ntimurakababarirwa ariko none mwarababariwe. »
Yasoje asaba banyarwanda ku mushyigikira mu muriwo w’ Imana mu Impano ye yo kuririmbira Imana anatangako ari gutegura izaba yitwa” urakoze” .
KANDA WUMVE IMWE MU NDIRIMBO YISE ” URAKOZE” Y’ UMUHANZI FIDELE KWIZERA YASHYIZE HANZE
IBYIRINGIRO.RW


text:
URUKUNDO
Uburyo 8 wakoresha ukigarurira umutima w’umukobwa uwo ariwe wese
Niba rero uri umusore ukaba wumva ugeze igihe cyo kugira umukobwa w’inshuti, ni ukuvuga umukobwa mwagirana ubucuti budasanzwe (Girlfriend), hari ibintu bishobora kugufasha kubona umukobwa muhuza. Ushobora kandi kuba utaranigeze ujarajara mu bakobwa benshi ariko noneho ukaba wumva igihe kigeze nyamara ukumva utazi aho wahera wegera umukobwa kandi nyamara umwibonamo.
1. Tangira uterete kandi ushyiremo imbaraga umunsi ku munsi
Ibi bivuze ko niba utangiye gutereta, waganiriza umukobwa umunsi wa mbere bikakugendekera neza naho umunsi wa kabiri bikanga ntabwo ugomba guhita ucika intege ahubwo icyo ugomba kureba ni uburyo wakoresheje umwegera (approaches) byaba na ngombwa ukaba wahindura. Gerageza uhindure uburyo; wenda niba waramusanze iwabo, ku ncuro ya kabiri reba uko mwaganira mwasohokeye ahantu hakeye hatari ahabonetse bose.
2. Hitamo ijwi uzajya umuganirizamo
Kugira ngo urukundo rwanyu rukure ugomba kumenya uburyo uzajya uganiriza umukunzi wawe ndetse n’ijwi uzajya ukoresha kugira ngo umwereke ko uri inshuti idasanzwe cyangwa se y’umwihariko. Muri iryo jwi ryiza riyunguruye niho uzerekanira agaciro kawe ndetse n’iyo mwaba mwari musanzwe muziranye bizatuma ahindura uburyo yagufataga ahite yumva ko hari icyahindutse.
3. Ugomba kubaka ubucuti bwanyu ku buryo budasanzwe
Mu gihe urebye inkumi ukabona yakubera inshuti ugomba kuyereka ko umukeneyeho ubucuti mu buryo butandukanye n’ubusanzwe; ni ukuvuga ko ugomba kumuha umwanya ukamwereka ko umwitayeho, ukamuganiriza ibintu bituma atakurambirwa. Gerageza kugenda umwereka udushya, umukorere ibintu atakekagagako wamukorera umunsi ku munsi kuva utangiye gahunda yawe yo kumutereta.
4. Banza umwereke ko wamubera inshuti bisanzwe mbere yo kumwereka ko wamubera umukunzi ku buryo bw’umwihariko
Ikintu kijya kigora abahungu ni uburyo bwo gukurura abakobwa mu gihe barimo gutereta. Mbere yo gutangira umubwira ko yakubera inshuti idasanzwe banza byibura unamwereke ko wamubera inshuti no mu buzima busanzwe (ubuzima bwa buri munsi) kuko aba asanzwe abana n’abahungu benshi. Gerageza umwereke ko hari ikintu utandukaniyeho n’abandi ahora abona cyangwa abana nabo, mbese umwereke ubucuti nyabwo.
5. Ugomba kwikuramo ubwoba
Impamvu ugomba kwikuramo ubwoba ni uko ushobora kuba ufite amafaranga, uri mwiza, ureba neza, uri umuntu w’icyamamare ahantu utuye, ariko ukaba wabura umukobwa wagira incuti kubera gutinya kumubwira akakuri ku mutima. Ikindi kandi ubwoba butuma umuntu atigirira icyizere no mu buzima busanzwe, bikaba bishobora kugusubiza inyuma mu byo ukora.
6. Menya uburyo wegera umukobwa n’uburyo umubwira ko umukunda
Ikigaragara ni uko hari bamwe mu basore bagenda bagahita babwira abakobwa ko babakunda gutyo gusa (bagasa n’ababibatura hejuru batabanje kubateguza), ugomba gushaka umwanya uhagije n’uburyo bwo kubivugamo niba ushaka ko icyifuzo cyawe cyakirwa neza. Nta bwo ari byiza kugenda ugahita ubwira umukobwa ngo “ndagukunda”,geregeza ushake uburyo bwiza wamubwiramo ko umukunda aho kuza ubimutura hejuru kuko ashobora gukeka ko utabikomeje.
Ugomba kandi kumenya ibihe umukobwa arimo kuko ushobora kumusaba urukundo ari mu bihe bibi bigatuma atabyitaho; urumva rero ko ugomba kubanza guperereza ukamenya niba ari mu bihe bye byiza byamufasha kwakira icyifuzo cyawe kandi akacyitaho.
7. Umukobwa naguhakanira bwa mbere ntuzacike intege
Umukobwa naguhakanira ku munsi wa mbere ntuzahite ucika intege ku ikubitiro, ngo wumve ko byarangiye. Iki ni ikintu cy’ingenzi niba ushaka kubona umukunzi. Ugomba gukomeza kugerageza amahirwe yawe kuko abakobwa benshi ntibajya bemerera umuntu ubucuti (urukundo) ku nshuro ya mbere. Ugomba gukomeza kumwereka ko uri umugabo, ugakomeza ugahatiriza, amaherezo azagera aho abone ko umukunda utapfuye kubivuga gusa wikinira maze bimwereke ko umukunda by’ukuri nawe abonereho.
Ariko naguhakanira bwa mbere ugahita ucika intege akabona ntugarutse, azabona ko utamukundaga, mbese ko wamukinishaga.
8. Mwereke ibyiza afite ku mubiri we ariko wirinde gukabya ngo uvuge ibyo adafite
Niba umukobwa afite amaso meza cyangwa urundi rugingo rwiza ku mubiri we bimubwire kandi umubwire ko ubikunda. Urugero: Mubwire ko ukunda inseko ye niba aseka neza bikagushimisha; ibi bizatuma abona umwitaho, ko ubona igihe cyo kwicara ukamureba ukamwitegereza ndetse ukanamutekereza.
IBITEKEREZO
-
Ukunda umukobwa ukurusha amafaranga kandi umutinya wabigenza ute?
-
IVYO MUVUZE NUKURI TURASHIMA IVYO MUTUBWIRA ,KANDI NINGIRAKAMARO. MURAKOZE
-
IVYO MUVUZE NUKURI TURASHIMA IVYO MUTUBWIRA ,KANDI NINGIRAKAMARO. MURAKOZE
-
really right kbsa ibyo byegera ukur daaaä
-
really right kbsa ibyo byegera ukur daaaä
-
ivy muvuz nukur!Bbndany mutubwir nivyubka!
-
ndashaka mutubwire amagambo wakoresha kugirango ubashe gu convainca (kwemeza)umukobwa akagukunda.murakoze
-
Merccc kabixa
-
murakoz cn bndanya mutumenyesha nutundi nn ababay déçus nabo bobigenza gt kugr bibagir abatumy baba déçus ???
-
Nukur Ugeragej Nez Ivy Ukabkoresh Biba Vyo Vyukur


text:
Airtel Rwanda yongereye ingufu ipaki za Bomba, yongera ‘Bomba No Limit’ mu muryango mugari wa Bomba. ‘Bomba No limit’ ni ipaki ije gutanga ubwisanzure ku bafatabuguzi ba interineti ya Airtel ibaha gukoresha interineti no guhamagara batabangamiwe n’igihe.
Izi paki zitubutse zije zunganira izari zagejejwe ku bakiriya mu kwezi k’Ugushyingo 2017 ubwo Airtel Bomba yatangizwaga kumugaragaro. Ubu noneho abakiriya ba Airtel bakoresha interineti bashobora guhitamo kugura ipaki y’umunsi bagakoresha kugeza kuri 1GB, iy’icyumweru bagakoresha 7GB cyangwa iy’ukwezi bagakoresha 30 GB nkuko byari bisanzwe baguha 1GB ku munsi yashira mbere ugategereza ko umunsi urangira iyo waguze ipaki y’icyumweru cyangwa iy’ukwezi.
Ku rundi ruhande abakiliya bashobora guhitamo interineti ya ‘Bomba No Limit’ bakakoresha interineti yo mu mapaki twavuze haruguru uko babyifuza idahagarara bitandukanye nuko byari bisanzwe , urugero niba waraguze ipaki y’ukwezi ya 30 GB birashoboka ko wakoreshaho 5 GB ku munsi .
Ipaki ya ‘Bomba No Limit’ itanga 1GB ku munsi ku mafaranga 500rwf, 7GB mu cyumweru ku mafaranga 3000rwf na 30 GB za interineti ku kwezi ku mafaranga 10000rwf hamwe n’ibindi byiza bijyanye no guhamagara no kohereza SMS.
Avuga kuri aya mavugurura, Umuyobozi w’agateganyo wa Airtel Rwanda Raoul Bedi yagize ati “Kuvugurura ipaki za Bomba bije ari igisubizo ku bakiriya bifuzaga ipaki za interineti zikoreshwa uko zakabaye ntaguhagarara. Izi paki zitanga interineti inyaruka ku bakiriya bayikenera mu kazi gasaba interineti irenze 1GB ku munsi.”
Ipaki za Bomba zitanga amahitamo ahagije ku bakiliya ba Airtel bakabasha gukoresha interineti ya Airtel ku munsi, mu cyumweru cyangwa mu kwezi kose bakanahamagara ku mirongo yose ku biciro byoroheye buri wese.


text:
Abantu 10 bashobora guhahira kuri internet bakabyungukiramo
U Rwanda ruza mu bihugu bya mbere muri Afurika mu kugira umubare munini w’abaturage bakoresha Internet aho mu mwaka ushize bari ku kigero cya 32%, umubare ugenda wiyongera uko iminsi igenda ihita biturutse ku kuba leta ikora ibishoboka ngo iyikwirakwize.
Ubu kandi ubwiyongere bw’umubare w’abahahira kuri internet nawo ugenda wiyongera bitewe nuko abantu begenda basobanukirwa, bigaterwa kandi nanone nagaciro baha igihe cyabo. kuko kugeza ubu abantu barenga 5000 batuye mumujyi wa Kigali bamaze guhahira kuri murukali.com iduka ricururiza kuri internet ibyo abantu bakenera mubuzima bwa buri munsi.
Nubwo ushobora kubona itandukaniro rito riri hagati y’ibiciro biri kuri internet nibiri ku isoko igihe wigirireyo ariko urebye neza uzasanga ridahwanye nibyo ushobora kunguka mugihe uhahiye kuri internet.
Hano turababwira abantu bashobora guhahira kuri internet bakabyungukiramo.{{}}
1. Abantu bakora mu bigo bya Leta cg by’abikorera
Abantu nkaba baba bafite akazi bakora kuva kuwa 1 kugeza kuwa 5 cg kuwa 6 akenshi baba bahuze cyane kubera akazi, usanga kandi baba bafite igihe gito kuburyo kubona umwanya wo kujya guhaha aba ari ikibazo kuribo nyamara bagomba kujyayo kuko hari ibyo bakenera kugirango babashe kubaho. aba kandi kuko baba bahembwa ku kwezi haruburyo baba baba bifuza gukoresha amafaranga neza kugirango hato atazajya arenza umushara ahembwa bityo bikaba byamutera ibibazo byo guhora mumadeni, guhahira kuri internet rero byabarinda kujya mumasoko hirya no hino bakaba banagura ibyo badafite muri gahunda cg ngo bagure ibintu byinshi bidakewe ngo nuko bagiye mu isoko bagasanga bigura amafaranga make.
2. Ababyeyi babyaye
ababyeyi nabo cyane cyane abamaze igihe gito babyaye ntibibashobokere gusiga uruhinja ngo babe bajya guhaha, nyamara hari byinshi bakenera byaba ibyabo kugiti cyabo cg iby’umwana wavutse ndetse n’ibyo murugo muri rusange, ugasanga kandi kuba batuma abakozi bo murugo bidahagije kuko usanga hari ibyo yifuza umukozi atazi cg atazi aho babigurira
3. Ababyeyi bashyingije
Mumuco nyarwanda mugihe cy’ubukwe habaho umuhango wo gutwikurura,
Akenshi usanga ababyeyi baba bafite ibintu byinshi bitandukanye baba bagomba kugurira umwana bashyingije ngo abitahane ,muribyo harimo nibyo bakoresha mubuzima bwaburimunsi , mugihe ubusanzwe haruwo babishingaga mugihe kitegurwa ry’ubukwe ngo abihahe rimwe na rimwe ugasanga haribyo yigiwe mugihe uhahiye kuri internet numugeni abasha kwibutsa icyo yifuza kandi bikaza uko abishaka ,Bibafasha kandi kuba bahaha batuje ntakavuyo Bibafasha kutagira nakimwe bibagirwa .
4. Urugo rushya
Aha iyo tuvuze urugo rushya uhite wumva urugo rw’abageni bagi shakana nabo guhahira kuri Internet bibagirira akamaro kuko akenshi ubusanga baba bakeneye kwitanananaho. nabo bahitamo guhaha bakoresheje internet kuko bibasanga murugo bityo bikabagabanyiriza imirimo
5. Ingaragu
Abasiribateri nabo rero guhahira kuri internet bibafitiye akamaro kuko akenshi usanga bataba bazi uko ibiciro bihagaze ku isoko rimwe na rimwe bagahendwa bitewe nuko batabasha gukurikirana iby’isoko cg bakabahangika bitewe nuko batamenyereye guhaha, birabafasha guhaha bakoresheje internet kuko izo ngorane ntaho bahurira nazo
6. Abanyamahanga
Umunyamahanga cg se umushyitsi mu gihugu nawe Guhahira kuri internet bimufitiye akamaro kuko iyo haribyo yakenera ariko akaba atazi aho yabisanga bikaba byamusaba kubwira umuntu kumuherekeza ngo ataza kuzimira nk umuntu utamenyereye ahantu, guhahira kuri internet rero nibwo buryo bwiza bwamufasha kubona ibyo yifuza ntampungenge, abayirinze kandi ko yahendwa kuko hari aho ajya kugura bamubona nk umunyamahanga bakamuhendera icyo kuko baba bizeye neza ko atamenyereye ibiciro.
7. Abayobozi
Abayobozi bakuru nubwo akenshi hari ababa bafite abashwinzwe kubahahira nabo harigihe bifuza kwihahira ibintu runaka ariko kuko aba atajya ahantu hahurira abantu benshi nko mu isoko murwego rwumutekano wabo guhahira kuri internet nibwo buryo bwiza bakoresha kugirango bahahe ibyo bifuza byose biboneka ku isoko. sibyizako bahora mu masoko ngobarahaha ubusanga nabamubonye bashobora kumubwira ibyakazi kandi mubyukuri Atari ngombwa guhaha bakoresheje internet
8. Ibyamamare
Ibyamamare / Abasitari ni abantu, abantu benshi baba bifuza kureba kubwizina baba barubatse iyo rero bahora kwisoko bituma agaciro karyazina kagabanuka kubera guhora barebwa nabantu benshi batandukanye ,guhaha bakoresheje internet bibafasha guhaha ibyo bifuza byose batagiye ahantu hatandukanye bahaha ibyo bashaka bikabageraho aho batuye.
10. Abifuza gutanga impano
Kubantu baba bifuza gutanga impano / guhemba cg se ukundi wabyita nabo guhahira kuri internet birabafasha kuko ashobora guhaha yibereye iwe akoresheje internet akaza kuvvuga ahantu yifuza ko bijya ndetse n isaha yifuza ko bigererayo bityo akaba akoze icyo yifuza kandi bitamugoye hano kandi bifitiye n’akamaro abantu bafite inshingano zo guhahira ababyeyi mugihe batabana nabo bageze muzabuku batakibasha kujya kwihahira, kuko ubahahira ibyo uhashye bakabijyana kubo byagenewe nawe akaba yakishyura mbere cg nyuma auko abo yahahiye byabagezeho.


text:
Mu kagari ka Rusura mu murenge wa Busasamana niho umvura irimo urubura n’imiyaga yibasiye imyaka iri mu murima. Iyo myaka igizwe n’ibigori, ibirayi, ibishyimbo bihinze kuri hegitare 40. Iyo mvura kandi yangije ibisenge by’amazu 87 byo muri ako Kagari.
Umunyamabanga nshingwabikorwa w’umurenge wa Busasamana, Kazendebe Hertien, avuga ko abaturage bagize igihombo kubera imyaka yabo yangiritse.
Abayobozi batandukanye mu Karere ka Rubavu, barimo umuyobozi wako wungirije ushinzwe iterambere ry’ubukungu, Murenzi Janvier, basuye abaturage bahuye n’ibiza.
Babihanganishije babizeza kubakorera ubuvugizi mu nzego zitandukanye. Harebwa niba haboneka imbuto y’ibigori n’ibishyimbo kugira ngo aba bahinzi bongere bahinge byihuse. Hirindwa ko bazibasirwa n’inzara.
Abaturage bafite amazu yangijwe n’imvura ubu bacuumbikiwe na bagenzi babo.


text:
Kwisiga ibirungo ku maso bigira ingaruka zirandukanye iyo utabyitondeye mu gihe uri kubyisiga. Dore ibyo ugomba kwitwararika igihe wisiga ibirungo ku maso ugaca ukubiri no guhura n’ingaruka zirimo kurwara indwara yitwa “conjoctivité allergique’ ituma umuntu yishimagura ku maso.
Jya wirinda gukoresha ibikoresho biri hafi kurangira : Maquillage zo ku maso nka mascara, eye shadow , eyeliner, n’ibindi si ngombwa ko ubijugunya ari uko itariki yo kurangiriraho yageze. Kuko uko uhora ukozaramo wisiga haba hari imyanda yinjirimo ukaba wayisiga ikakwangiriza amaso, ukaba wagira na allergies.
Ntugatose maquillage ukoresheje amazi : hari ubwo maquillage iba yarumye itagifata neza ugasanga abantu bigiriye inama yo gushyiramo amazi cyangwa se bagasigaho uducandwe. Ibyo ku babikora bigira ingaruka. Ahubwo byaba byiza mu gihe ubonye yatangiye kumirana guhita uhijugunya ukagura indi.
Ntukavange ibikoresho wisigisha : hari bamwe usanga igikoresho bisigisha ku munwa ari nacyo basigisha mu bitsike bakongera bakagisigisha ku maso cyangwa se ugasanga tiro wisiga ku munwa niyo wisiga ku bitsike.
Kuvanga ibikoresho gutyo hamwe hari amavuta ahandi hari amazi nko ku minwa bishobora gutuma havuka amabacterie.
Ntumugasangire ibikoresho n’abandi : hari indwara mushobora kwanduzanya igihe mutizanya ibikoresho mwisiga n’ibyo mwisigisha ku maso.
Jya ukaraba neza ibirungo wisize mbere yo kuryama :. maquillage zose siko zikurwaho kimwe byaba byiza ubanje kujya usoma ku gapapuro uburyo buri maquillage ukurwaho mbere yo gusinzira.
Hari izurishwaho amazi n’isabune, hari n’izikurishwaho make up remover ( ibikoresho byagenewe guhanagura maquillage) n’ibindi
Izindi nama wakurikiza :
• Irinde kwisiga ibintu birabagirana ku maso buri munsi
• Igihe ubona maquillage zikwangirza amaso cyangwa se umubiri uri hafi y’amaso byaba byiza uhise uzihagarika
• Koresha uburyo bwose bushoboka, wirinde ko maquillage zakinjira mu maso kuko hafi ya zose zirimo amaproduits yangiza imboni y’ijisho
Ibyo kwitondera mu gihe wisiga ibirungo( maqillage) ku maso
Kwisiga ibirungo ku maso bigira ingaruka zirandukanye iyo utabyitondeye mu gihe uri kubyisiga. Dore ibyo ugomba kwitwararika igihe wisiga ibirungo ku maso ugaca ukubiri no guhura n’ingaruka zirimo kurwara indwara yitwa “conjoctivité allergique’ ituma umuntu yishimagura ku maso.


text:
Uburyo warwanya ibyuya byo mukwaha
Ibyuya byo mu kwaha biri mu bibangamira abantu kuko hari abo usanga bambara umwenda ariko bakaba batawusubiramo kubera ibyuya, abandi bakagira isoni zo kuzamura amaboko kuko usanga imyenda yabo yarahinduye ibara mu kwaha. Ni muri urwo rwego tugiye kubagezaho uko mwarwanya ibyo byuya mukoresheje indimu.
Uko bikorwa :
Fata indimu itoshye uyikatemo kabiri ufate igisate kimwe usige mukwaha ubikore burigihe umaze koga no kwihanagura. ujye ubikora buri munsi nko mu cyumeru kimwe bizaba bimaze gushira, ushobora kubyongera wumvishe cya cyuya cyagarutse nubwo bibaho gake. bizagufasha kandi ko imyenda yawe itazongera kwandura cg kuzana ibizinga by’ibyuya.
Twabibutsa ko abantu bakunze gukoresha ubundi buryo bwose butari ugukoresha ibintu karemano nkubwo kwitera amaparfume bitari byiza ko bishobora kubatera ikibazo mugihe ukoreheje ubu buryo aribyo byiza, biroroshye, kandi ntibihenze. bityo ukaba ucanye ukubiri no kugira impumuro mbi mukwaha.


text:
Abacuruzi b’imyenda yo mu ntoki basigaye bafite amayeri yo gucuruza banicungira umutekano umunsi wose, aho bahungira muri Ruhurura ndende iri i Nyabugogo imbere ya Gare, bakamenesha ba lokodifensi bashinzwe umutekano baba bahanganye na bo bashaka kubaka ibyabo, bakarwaniramo.
Mu Murenge wa Muhima, Akarere ka Nyarugenge, Bamwe mu basore bacuruza inkweto mu ntoki, imyenda n’ibindi bikoresho byiganjemo ibya Elegitoronike, iyo bagiye gufatwa n’abashinzwe kubamenesha kuko ubu bucuruzi butemewe n’amategeko, abenshi birukanka intatane rimwe na rimwe bagafatwa, abandi bakiruka berekeza muri Ruhurura ya Nyabugogo ihora itembamo amazi y’umwanda.
Aba basore b’abacuruzi bahungira muri Ruhurura, baba bashaka ko aba bashinzwe umutekano babasangamo bakabakubitiramo, bashaka no kubaroha muri aya mazi dore ko usanga banatukana.
Claude w’imyaka 23 ukunze gucuruza amakoboyi, atangaza ko nta mikino baba bafite, agira ati “Iyo baje turimo gushabikira hano kuri Kaburimo, duhungira muri Ruhurura, bakaza bashaka kudukurikira ariko kuko bazi ko nta mikino tuba dufite.”
IGIHE yabajije ucuruza inkweto mu ntoki nawe usanzwe akora atya, agira ati “Hari Lokodifensi wiyemeye araza aradukurikira, Rukara (izina ry’umwe mu bacuruza) amujugunyamo. Kuva ubwo sindabona undi kuko bose baratwirukankana twamara gusimbukiramo bakaguma hejuru. Erega bajye bamenya ko nta n’umwe uba yaje hano gukina kuko twavuye mu byaro tutahanga.” Akomeza avuga ko uwabasangamo bamukubita.
Mu Mujyi rwagati ku nyubako nshya yimukiwemo na T-2000, kuri Noheli Lokodifensi bamukataguje urwembe ku mubiri, ubwo yamburaga uwacuruzaga amatara y’imitako ya Noheli.


text:
- Yakoze mu butabera nako mu bucamanza: umushinjacyaha mukuru w’u Rwanda
- Yayoboye muri 2008 komisiyo ngo yasuzumaga uruhare rw’ubufransa muri jenoside yo mu Rwanda.
- Yayoboye komisiyo y’igihugu ishinzwe kurwanya jenoside.
- Ubu ni Senateri ku Kimihurura!
Leta y'Abahutu nijyaho nanjye nzirega ubwicanyi nakoreye Abahutu/ Jean de Dieu Mucyo muri gereza ya Butare
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Minisitiri w’Intebe Dr Pierre Damien Habumuremyi, ari kumwe na Minisitiri w’Ubutegetsi bw’Igihugu Musoni James n’ukuriye Itorero ry’Igihugu Rucagu Boniface batangije ku rwego rw’igihugu Urugerero ku banyeshuri barangije amashuri yisumbuye mu mwaka wa 2012; babibutsa ko gukora ibiteganyijwe muri gahunda y’Urugerero ari ugutanga icyizere cy’ejo hazaza heza.
Imirimo y’Urugerero ijyanye no gukora ubukangurambaga mu baturage bigishwa uburyo bwo kwirinda icyorezo cya SIDA no kwitabira gahunda za Leta, bitabira ubwisungane mu kwivuza no kwigisha abatazi gusoma no kwandika.
Minisitiri w’Intebe yavuze ko Urugerero ari gahunda ya gakondo yahozeho kuva na kera, n’ubu ikaba iteganyijwe muri gahunda za Leta. Yagize ati “Kera abasore bajyaga ‘Ingishwa,’ bisobanura inka yahabwaga umusore wabaga waragiye ku rugerero kugira ngo izamukamirwe.”
Yabwiye abatangiye Urugerero ko bafite amahirwe yo kuba bahaye agaciro igihugu cy’u Rwanda, no kuba urugerero bongeye kurusubizaho nk’uko byahoze kuva kera. Aha yagize ati “Urugerero ruzabaherekeza mu guteza imbere ibikorwa by’igihugu n’ibikorwa byanyu, ndetse no mu miryango mukomokamo.”
Minisitiri w’Intebe yavuze ko ibindi bihugu byatangiye iyi gahunda kuva kera, atanga urugero rwa Singapore cyamaze gutera imbere kibikesha gukora cyane no kwiteza imbere hashingiwe ku muco.
Umukuru w’Itorero ry’Igihugu Rucagu Boniface yasabye abatangiye Urugerero gukora neza ibyateganyijwe, kuko Urugerero ari umuco nyarwanda kuva kera utanga icyizere kuri ejo hazaza h’igihugu.


text:
Kuba hari ihuriro ry’abana byafashije abana kugera ku mahugurwa. Abana ubwabo iyo bahuye basangizanya amakuru ku buzima bwabo bityo ibibazo bahura nabyo bigakorerwa ubuvugizi.
Nk’uko Ishimwe Emmanuel, umwe mu bana bahagarariye abandi yabivuze kuwa 28 mata 2018 ubwo bari mu mahugurwa nyuma y’umuganda; binyuze mu ndirimbo amakinamico n’ibindi, abana begereye abandi baratinyuka bavuga ibibazo bibugarije. Ibyo bibazo bigezwa ku nzego z’ubuyobozi, bityo bikamenyekana.
Bimwe abo bana bagaragaza muri ibyo bihangano; ni uburyo abantu bakuru bashukashukisha abana bimwe mu bikoresho badafite: nko kubatwara mu modoka, telefoni ihenze, imyenda n’ibindi, bakabashora mu busambanyi no gutwara inda zitateganyijwe.
Ubusabe, Izere Clarisse umwana witabiriye muganda wo gutema ibihuru, yifuza ko bugera kure; ni ukubagerera ku babyeyi. Ati: ‘’Ababyeyi bagomba kuganiriza abana babo ku nyurwa n’ibyo ababyeyi babo bafiteho ubushobozi.
Gakwaya Jean Marie Vianney Umuhuzabikorwa w’Umushinga Children’s Voice Today mu Karere ka Bugesera yavuze ko; bakorera ubuvugizi abana. Uburyo bwakoreshejwe kuri uyu wa 28 mata 2018 ni igikorwa cy’umuganda.
Abana bahagarariye abandi bari hamwe n’abakozi ba Children’s voice today bakoze umuganda wo gutema ibihuru ku muhanda ujya ku kigo cy’ishuri cya ETO Nyamata, aho abana bagaragaje ko bashobora guhurira n’ihohoterwa.
Muri icyo gikorwa cyahuje abana bahagarariye abandi hari hatumiwemo n’ibitangazamakuru binyuranye. Abana bahagarariye abandi babonye umwanya wo guhuza ibitekerezo bizakusanyirizwa mu kinyamakuru Ijwi Ryanjye cyandikwa ku nkunga ya Plan International. Byose byari bigamije kugirango ibibazo abana bahura nabyo bigaragarizwe abanyarwanda.


text:
Iki gikorwa cyitiriwe iri huriro, cyabaye ku wa Gatandatu tariki ya 3 Ukuboza 2016 i Bruxelles mu Bubiligi.
“Nshuti Modeling” ni ihuriro ryatangiye muri 2014 rishinzwe n’umunyarwanda Hervé Crédous w’imyaka 28 utuye mu Bubiligi.
Mu kiganiro na IGIHE, Hervé Crédous yavuze ko iri huriro yashinze rigamije guteza imbere impano zifitwe n’abasore n’inkumi b’Abanyarwanda muri rusange.
Ati “Dushaka ko izo mpano bagira aho bazihuriza haba mu bitekerezo cyangwa mu bikorwa. Abantu dukorana nabo benshi ni ba rwiyemezamirimo, ari nayo mpamvu mu rwego rwo guha agaciro bamwe muri bo bakoze ibikorwa by’intagarugero, twashyizeho igikorwa cyo kubashimira mu ruhame. Ibi kandi bituma urundi rubyiruko rubagwa mu ntege ruboneraho mu gukomeza umurava w’ibikorwa byiza biranga umunyarwanda muri iki gihe tugezemo haba mu mahanga cyangwa mu Rwanda.”
“Ni n’uburyo kandi bwo guhura tukaganira mu busabane twungurana ibitekerezo no kumurikira abatugana ibikorwa tumaze kugeraho n’ibyo twifuza kugeraho dufite mu mishinga, tugahanahana amakuru.”
Iki gikorwa kibaye ku nshuro ya mbere ariko abagitegura bavuga ko kizaba ngarukamwaka n’imitegurire yacyo ikazajya igenda ihinduka bitewe n’imbaraga zizajya ziyongera. Bavuga kandi ko bateganya kucyagura kikarenga imbibi z’u Bubiligi kikagera no mu Rwanda.
Hervé Crédous ati “Hano, mu banyarwanda hari ibikorwa byinshi cyane; twararebye dusanga habura ikintu hagati yacu nk’urubyiruko cyo gushima ibyakozwe nkuko bikorwa mu bandi banyamahanga kandi bo bataturusha gukora ibyiza byinshi. Burya nta kintu cyiza nko kubona uwakoze neza ukabimubwira kandi ukabimushimira, bimwongerera imbaraga n’icyizere kandi bigafasha benshi.”
Amafoto: Jessica Rutayisire


text:
Nyamasheke: CDC yanenze ba Rwiyemezamirimo batuzuza neza inshingano zabo
Mu nama ya komite ishinzwe iterambere ry’akarere (CDC) yateranye kuri uyu wa kabiri tariki ya 12/06/2012, abagize CDC banenze ba Rwiyemezamirimo batuzuza neza inshingano ziba zikubiye mu masoko baba batsindiye.
Muri ba Rwiyemezamirimo banenzwe harimo uwitwa Twagirayezu Laurent ufite isoko ryo gukora intebe zo mu bigo by’amashuri yagombaga kuba yararangije tariki ya 15/12/2011 ariko kugeza ubu akaba atarazirangiza.
Uretse uyu Twagirayezu, Uwitwa Nsengiyumva Jeremy nawe yanenzwe kuba imirimo y’isoko yatsindiye ryo kubaka ibiraro byo mu mihanda yo mu mirenge ya Macuba na Karambi itari kugenda neza.
Umuyobozi w’akarere wungirije ushinzwe imari, ubukungu n’iterambere akaba n’umuyobozi wa CDC Bahizi Charles, yasabye ba Rwiyemezamirimo kujya baharanira kuzuza inshingano zabo ku gihe nk’uko bikubiye mu masezerano, kandi bakazishyira mu bikorwa mu buryo burambye bubahesha agaciro ndetse n’amahirwe yo kuzongera gupiganirwa andi masoko.
Umuyobozi wa CDC yavuze ko abatararangije amasezerano yabo ku gihe bahemutse bakaba basabwa kwisubiraho.
Umwe muri ba Rwiyemezamirimo wari witabiriye iyi nama yasabye ubuyobozi bw’akarere nabwo kujya bwubahiriza amasezerano baba basinyanye hagati yabo, ahavugwa amafaranga afasha Rwiyemezamirimo gutangira akayahabwa, n’aho bivugwa ko ku gihe runaka atanze fagitire azajya yishyurwa bigakorwa.
Muri iyi nama kandi buri muntu wese yasabwe kugira uruhare mu gukurikirana ishyirwa mu bikorwa ry’imirimo iba yarahawe ba Rwiyemezamirimo, bityo bakaba basabye ko ibitabo by’amasoko byajya bishyikirizwa imirenge kugira ngo ikurikirane ibyo izi neza.


text:
Nyamasheke: Komite ishinzwe iterambere ry’akarere yashimye imihigo yagezweho mu mwaka wa 2011-2012
Inama ya komite ishinzwe iterambere ry’akarere ka Nyamasheke yateranye kuri uyu wa kabiri tariki ya 12/06/2012 yeretswe uko imihigo y’akarere y’umwaka wa 2011-2012 yashyizwe mu bikorwa, inerekwa imihigo iri gutegurwa akarere kazasinyana n’umukuru w’igihugu mu mwaka wa 2012-2013.
Nyuma yo kwerekwa uko imihigo y’uyu mwaka turi gusoza yashyizwe mu bikorwa, Bahizi Charles, umuyobozi w’akarere wungiririje ushinzwe imari, ubukungu n’iterambere akaba n’umuyobozi wa komite ishinzwe iterambere ry’akarere yavuze ko akarere kakoze ibyo kari gashoboye kose ndetse ko buri wese byarebaga yabigizemo uruhare, akaba ariyo mpamvu ishyirwa mu bikorwa ryagenze neza byo kwishimirwa.
Iyi mihigo yashyizwe mu bikorwa yeretswe komite ishinzwe iterambere ry’akarere yamaze kwemezwa n’inama njyanama ndetse ikaba ari nayo izagenderwaho bakora igenzura ku rwego rw’igihugu ngo harebwe uko imihigo yeshejwe.
Nyuma y’imihigo yagezweho, komite ishinzwe iterambere ry’akarere yeretswe kandi imihigo iri gutunganywa ngo izashyirwe imbere y’umukuru w’igihugu ngo itangweho ibitekerezo ndetse inakomeze gutunganywa kuko iyi komite nayo irebwa n’iterambere ry’akarere kandi n’imihigo ikaba aribyo iba igamije.
Bahizi Charles yavuze ko imihigo yateganijwe mu mwaka wa 2012-2013 ari iyo akarere kazi neza ko gafite ubushobozi bwo kuzashyira mu bikorwa. Yavuze ko ari byiza guhiga bike ariko bizashoboka kugerwaho.
Yavuze ko guhiga ikintu uzi neza ko utazagikora ari ukwigerezaho bityo akarere kakaba katapanga igikorwa kadafitiye ubushobozi.


text:
Nyuma yo gusoma inkuru ku Kinyamakuru gisohoka kuri Interineti, Ukwezi.com, ivuga urupfu rw’umwana w’umukobwa wiyahuye nyuma y’uko ishuri yigagaho ryari ryamutumye ababyeyi, nabonye ko mu muryango nyarwanda umurimo wo gufasha abahungabanye no kwita ku buzima bwo mu mutwe ukenewe.
Nk’uko iyi nkuru ibivuga, uyu mwana witwa Ishimwe Kageruka Claudette, w’imyaka 17 y’amavuko, wigaga ku kigo cy’amashuri yisumbuye cya Mubuga (Ecole Secondaire Mubuga) giherereye mu murenge wa Mubuga wo mu karere ka Karongi mu Burengerazuba bw’u Rwanda, yiyahuye mu Kivu ahita apfa nyuma yo kwirukanwa ku ishuri agatumwa ababyeyi ndetse agategekwa kumara icyumweru atiga.
Inkuru ikomeza ivuga ko impamvu uyu mukobwa yatumwe ababyeyi ariko yari yanze kujya mu ishuri akavuga ko arwaye, ariko akanga kwivuriza aho I Mubuga. Ngo ibi nibyo byatumye ubuyobozi bw’ishuri bumutuma ababyeyi kugira ngo baganire kuri iyo myitwarire babonaga idasanzwe. Uyu mwana w’umukobwa aho kujya kujya mu rugo nk’uko bari bamutumye ababyeyi, ahubwo yafashe umwanzuro wo kwiyahura.
Sinshaka kugaruka cyane ku mwanzuro w’ubuyobozi bw’ishuri, ku burere bw’uyu mwana haba ku ruhande rw’ababyeyi cyangwa ku ruhande rw’abarezi. Ahubwo icyo mbona ni uko kuba uyu nyakwigendera yarafashe umwanzuro wo kwiyahura, yari afite ihungabana adashobora kwakira. Ibi rero bikaba bigaragaza ko, iyo mu kigo yigagamo haba hari abahanga mu gufasha abahungabanye, byashobokaga ko bamuganiriza bakamenya ikibazo yari afite, bityo ibyo byago bikaba byakumirwa.
Ku bw’ibyo nsanga mu nzego zitandukanye ahantu hahurira abantu benshi cyane cyane nko mu mashuri, kwa muganga n’ahandi hagombye kuba abshinzwe gufasha abantu bashobora kugira ibibazo by’ihungabana.
Mu buzima busanzwe, abantu bose bashobora guhungabanywa n’ikintu cyababayeho badashobora kwakira, ku buryo bashobora gufata ibyemezo bibi bifite ingaruka mbi ku buzima bwabo. By’umwihariko amateka y’Abanyarwanda nayo ubwayo afite ibikomere yasigiye umuryango nyarwanda bigenda biba uruhererekane bikaba bishobora kugira ingaruka mu bihe bitandukanye.
Uru rugero rw’iyi nkuru y’akababaro, ndetse n’izindi nkuru zikunze kugaragara z’amakimbirane mu miryango rimwe na rimwe avamo no kwicana kw’abashakanye, n’ibindi bibazo biri mu muryango nyarwanda bigaragaza ko umurimo wo kwita ku ihungabana n’ubuzima bwo mu mutwe ukenewe cyane.
Ibi ndetse bikwiye no kwinjira mu myumvire yacu nk’abanyarwanda, umuntu akumva ko igihe afite ibyamuhungabanije ashobora gushaka umujyanama wamufasha ubifitiye ubumenyi n’ubushobozi. Bityo hakenewe ubufatanye bw’inzego zitandukanye harimo Leta, Sosiyete sivile, abikorera kugira ngo uyu mwuga ufite akamaro mu buzima bwacu bwa buri munsi utezwe imbere.
Igitekerezo cya Ntawukuriryayo Frederic


text:
Uburemere bw’uyu munsi butuma no mu itegurwa ryawo hari byinshi bikwiye kwitabwaho dore ko akenshi abantu bawufata nk’indorerwamo y’uburyo urugo rushya ruzaba rumeze.
Urubuga El Crema rutanga inama ku rukundo n’imibanire y’abantu rwakusanyije bimwe mu bintu abantu bari gutegura ubukwe bakwiye kwitaho birenze kugira ibirori byiza kandi bihenze.
1. Tegura ubukwe bujyanye n’amafaranga ufite
Nyuma yo kwemeranya kurushinga hakurikiraho gutekereza uko ubukwe bwanyu buzaba bumeze n’ibizakenerwa byose.
Icya mbere mukwiye kwirinda ni ukwishyira mu kaga mutegura ubukwe burenze amafaranga mwateganyije kugira ngo inshuti n’abavandimwe basigare babatangarira.
Muzirikane ko ubuzima bwanyu nyabwo butangira nyuma y’ibirori by’ubukwe kandi muzakenera amafaranga kugira ngo mubashe kubaho. Gukoresha amafaranga menshi mu birori by’ubukwe bituma iminsi ukurikiyeho mubaho mu bukene ndetse mugatangira kwicuza.
2. Zirikana ko ubukwe bwiza budasobanuye urugo rwiza
Kugira ubukwe bwiza, gahunda zose zikagenda uko mwaziteguye ntaho bihurira no kuba urugo rwanyu ruzaba rwiza rukabasha kuramba.
Ubukwe ni ibirori byo kwishimira urugendo rushya muba mugiye gutangira, kuba bwabaye bwiza ntibizatume mwicara ngo mureke guharanira icyatuma n’ubuzima bwanyu mwembi burushaho kuba bwiza.
3. Ishime bishoboka
Kimwe mu bintu ukwiye kuzirikana ku munsi w’ubukwe bwawe ni ukwishima mu buryo bwose bushoboka, kuko n’ibirori biba rimwe mu buzima.
Byina uko bishoboka, seka uko bishoboka, kora ibishoboka byose ku buryo igihe uzajya utekereza kuri uwo munsi uzajya wongera kwishima.
4. Ibyishimo mu rugo rwanyu bigire intego
Nk’uko uharanira ko ku munsi w’ubukwe bwanyu ibyishimo n’umunezero bizaba ari byose, ihe intego ko biba iby’iteka aho kuba umunsi umwe.
Muri gahunda zawe shyiramo ko ibyishimo bitazigera bikendera, yego bizagusaba imbaraga, umwanya n’ubwitange bwinshi, ariko itegure guharanira kubigeraho.


text:
Nyamirama: Urubyiruko rwifuza kuganirizwa byinshi ku mateka ya jenocide yakorewe abatutsi muri mata 1994
Inkubiri ya politiki mbi niyo ntandaro ya jenoside yakorewe abatutsi 1994. Politiki ishingiye ku bwoko niyo yahembereye jenoside yakorewe abatutsi 1994,kuko ya nkubiri mbi niyo yubatsemo abanyarwanda iturufu y'ubwoko. Abanyepolitiki babi bigishije urwangano rwaje gihitana inzirakarengane.Ikinyamakuru ingenzinyayo.com cyagerageje kwegera urubyiruko rwo mu murenge wa Nyamirama ho mu karere ka Kayonza kugirango baganire bumve uko byifashe. Bizimana SG CNLG
Bamwe bati:Urubyiruko ruhari kuva ku myaka 15 kugeza kuri 30 ntabwo bazi jenoside ni ukuyibwirwa gusa. Urwo rubyiruko gusa rwo ruyamaganira kure ,dore ko bamwe bigishwa mu mashuri ko ari mbi kandi bagomba kuyirwanya hamwe n'ingengabitekerezo yayo.Umwe wo mu rubyiruko tuganira ati:Iyo uganiriye n’urubyiruko rw’iki gihe hano mu Rwanda wumva ko abenshi bavutse nyuma ya Jenocide ko babyumva nk'igikorwa kibi ,kuko baba bashaka kugisobanukirwa kugirango bacyamagane bazi n'impamvu bacyamagana.
Umurenge wa Nyamirama niwo ikinyamakuru ingenzinyayo.com cyahariye kuganira n'urwo rubyiruko ,aho bamwe bashaka kumenya icyateye jenoside n'ikigomba kuyikumira burundu.Bamwe mu rubyiruko rwo mu murenge wa Nyamirama mu karere ka Kayonza rwifuza gusobanurirwa amateka ya jenocide yakorewe abatutsi muri mata 1994 ngo hari byinshi badasobanukiwe kandi bifuza kumenya kuko aribo Rwanda rw’ejo hazaza.
Umwe mu rubyiruko rwaganiriye n’ikinyamakuru ingenzinyayo .com rwagaragaje ko hari byinshi bifuza kumenya kuri jenocide yakorewe abatutsi muri mata 1994 by’umwihariko bahurijwe hamwe bagashaka icyatuma bakomeza gusigasira ubusugire bw’igihugu cyabo aho kugirango bajye bihugiraho kuko niho usanga bamwe bishora mu biyobyabwenge, mu bujura ndetse no mu buraya.
Yagize ati: " Twifuza kuganirizwa byinshi ku mateka ya jenocide yakorewe abatutsi muri mata 1994 kugirango hatazagira utubeshya cyangwa ngo adushuke tukazagwa mu mutego nk’uwo urubyiruko rwo hambere rwaguyemo aho kwihugiraho.
Twaganiriye na Bisangwa Emmanuel umukozi ushinzwe iterambere n’imibereho myiza y’abaturage mu karere ka Kayonza atubwira ko hari gahunda zitandukanye zo gufasha urubyiruko harimo nk’uko muri buri mudugudu na buri kagali hariho inteko y’abaturage bavugamo iterambere ry’umudugudu n’akagali.
Bisangwa Emmanuel ati : " Hari gahunda zitandukanye muri buri mudugudu na buri kagari aho inteko y’abaturage iterana abaturage bakagaragaza ibibazo bafite ndetse bakaganira no ku iterambere ry’umudugudu n’akagari bikaba byanafasha urubyiruko kwisanzura bakabarizamo ibibazo ndetse n’ibyifuzo bafite".
Leta y’u Rwanda ikoresha uko ishoboye ngo ifashe urubyiruko muri gahunda zose haba mu kwihangira imirimo, kurwanya jenocide kuko urubyiruko rwagaragaye mu bakoreshejwe muri jenocide yakorewe abatutsi muri mata 1994.Aha rero niho hazafatirwa ingamba zo gukumira icyaha icyari cyo cyose
Mukazayire Laetitia
ÒÇÇ


text:
Iyo mashini ifite agaciro ka miliyoni 83Frw, ibaye iya kabiri mu Rwanda nyuma y’iri mu bitaro bya Butaro byo muri Burera.
Iyo mashini kandi ifite ikoranabuhanga rigezweho rituma impuguke z’abaganga bari hirya no hino ku isi bahanahana ibitekerezo ku gisubizo cy’ikizamini runaka, bigaha umurwayi amahirwe menshi yo gukira, nk’uko Dr Lt Col Ntaganda Fabien ukuriye laboratwari y’ibyo bitaro abivuga.
Yagize ati “Bizatuma umurwayi amenya indwara arwaye vuba bityo ayivuze vuba, akaba yanabona amahirwe yo gukira. Ni n’uburyo bwiza ku baganga kuko tubasha kuvugana n’abari hirya no hino ku isi, tukahungukira ubumenyi bwinshi bityo n’igihugu kikazamura ubuzima bw’abaturage bacyo.”
Yakomeje avuga ko iyo mashini ifite ubushobozi bwo gupima kanseri z’amoko yose kandi ku byiciro by’abantu bitandukanye.
Ati “Tuzabasha gupima kanseri yo mu maraso na kanseri isanzwe kandi bigakorwa mu buryo bunyuranye ku bana no ku bakuru. Ni ikintu cyiza iyi mashini izadufasha kuko ubwoko bwose tuzabupima bigaha amahirwe abarwayi.”
Akomeza avuga ko kugeza ubu,hari abaganga 14 b’Abanyarwanda bo mu bitaro bitandukanye bamaze guhugurirwa gukoresha iyo mashini, bikazagenda bigera no ku bandi.
Iyo mashini ngo ni inkunga ya Leta Zunze Ubumwe za Amerika zateye u Rwanda, ngo ikaba yaraturutse ku gitekerezo cyo kwarwanya kanseri ku isi cyagizwe n’uwahoze ari Perezida w’Amerika Barack Obama akiri ku butegetsi.
Dukurikire ukanda kuri Like
Ibitekerezo ( 2 )
Muri make Bazira ngo nitureke kwiga tureke kuyobora igihugu tureke gushaka amafaranga avamo umusoro tuzubakamo ibitaro. Nonese Bazira we gushakimana byabujije nde kwiga, bibuza nde kuyobora igihugu, bibuza nde gucuruza cyangwa kuba injiniya koko! Abanyamadini ko abazungu bazana bibiliya bo baje babikora byose barabitwigisha none mwe bararusahurira munduru ngo ni byisi isi irashize! bibiliya ayizana umuzungu ntiyarazi gusoma uwo murongo ngo yigumire iwabo ategereze? Ariko mwe ngo murarimbutse! Mana numva iyi mvugo yuzuye ubugome gusa! Mureke dukore twemera ko turikumwe n’Imana y’i Rwanda igihe nikigera tuzapfe nkimfura tutandavuye. Mugire Imana y’i Rwanda
Ni inkuru nziza cyane kuko kwipimisha CANCER mu Rwanda byari bikomeye.Nagirango nibutse abantu ko mu isi nshya dusoma muli 2 Petero 3:13,nta muntu uzongera kurwara cyangwa gupfa (Revelations 21:4).Niyo mpamvu BIBLE idusaba gushaka ubutegetsi bw’imana kuko aribwo bwonyine buzakuraho ibibazo byose dufite (Matayo 6:33).Ni nayo mpamvu dusenga buri munsi dusaba imana ngo "Ubwami bwawe buze",nukuvuga ngo "Ubutegetsi bwawe buze".Ku munsi w’imperuka,imana izamenagura ubutegetsi bw’abantu ku isi nkuko tubisoma muli Daniel 2:44.Imana izaha ubutegetsi bw’isi yose YESU,maze ahindure isi Paradizo (Ibyahishuwe 11:15).Aho guheranwa n’ibyisi gusa (shuguri,politics,etc...),dushake ubwo butegetsi bw’imana buli hafi kuza.Abantu bose banga kubushaka,imana izabarimbura kuli uwo munsi uri hafi (Yeremiya 25:33).


text:
Uyu mugore uri mu banyamafaranga bazwi mu bikorwa by’imyidagaduro muri Afurika y’Iburasirazuba, yavuze ko atacyifuza gutwita indi nda ya Diamond. Yemeje ko atakibifitiye umwanya ashimangira ko umukunzi we nagira icyo cyifuzo bazashaka undi mugore wo kubatwitira.
Mu kiganiro yagiranye na Millard Ayo yagize ati “Narabirangije, mfite ibintu byinshi ngomba gukora. Nta mwanya mfite wo gutwara inda, nta gihe mfite. Mbonye uwamfasha gutwita umwana byaba ari byiza ariko njye ubwanjye sinabishobora.”
Yakomeje agira ati "[Diamond] yabyara abana bose ashaka kubyara. Icumi, makumyabiri, ibyo ni gahunda ze si izanjye, njye meze neza."
Zari yatangaje ibi nyuma y’amagambo Diamond aherutse kuvugira i Kigali, mu kiganiro yagiranye n’itangazamakuru ku mugoroba wo ku wa 19 Mutarama 2018 yashimangiye ko adateganya guhagarika kubyara uko abishaka. Yagize ati "Kugira abana benshi si icyaha kandi Imana yaravuze ngo mugende mubyare mwuzure Isi."
Diamond icyo gihe yanavuze ibyatunguye bamwe ashimangira ko Zari atari umugore we nk’uko benshi babivuga ahubwo ari umukunzi we.
Diamond na Zari baramutse bahisemo icyemezo umugore yifuza cyo kuzashaka undi mugore ubatwitira byaba byumvikanye cyane ku nshuro ya kabiri mu itangazamakuru nyuma y’umuryango wa Kim Kardashian na Kanye West bo muri Leta Zunze Ubumwe za Amerika babigenje gutyo bakibaruka umuhungu wabonye izuba mu minsi ishize.
Aba bombi bamaze kubyarana abana babiri ari bo Nillan Dangote na Latifah Dangote. Aba ku mugore biyongera kuri batatu yabyaranye na nyakwigendera Ssemwanga ari bo Pinto, Quincy n’uwitwa Didy. Diamond afite undi ku ruhande aherutse kubyarana n’umunyamideli wo muri Tanzania witwa Hamisa Mobeto.


text:
Umuramyi Bizimana Patient yahawe inka na se umubyara, ahita amusaba gushinga urugo rwe bitarenze uyu mwaka wa 2018.
Bizimana yatunguriwe n’umubyeyi we wamusabiye imbere y’imbaga y’abitabiriye igitaramo cya Easter Celebration cyabereye muri Parking ya Stade Amahoro, ku mugoroba wo ku wa 1 Mata 2018.
Iki gitaramo gitegurwa na Patient Bizimana cyahuriyemo abahanzi barimo Israel Mbonyi, Uwimana ndetse na Sinach uri mu bakomeye muri Afurika.
Patient Bizimana wamamaye mu ndirimbo ‘‘Iyo neza’’, ‘‘Amagambo yanjye’’, ‘‘Menye neza’’ n’izindi yahawe ubu butumwa ubwo yashimiraga abitabiriye igitaramo cye n’abamufashije kugitegura.
Patient Bizimana yahamagaye umubyeyi we amushimira urugendo yakoze ava mu Karere ka Rubavu akaza kumushyigikira.
Yagize ati “Umubyeyi wanjye niba ari hafi naze. Ndamushimira ko yavuye i Gisenyi akaza kubana nanjye. Iyo atambyara ahari ntitwari guteranira hano uyu munsi.”
Munyaribanje Léonard ubyara Bizimana Patient yahise amusanga ahirengeye, amwemerera inka ariko anamuha umukoro.
Yagize ati ‘‘Ndashimira Patient n’abo bafatanyije badushimishije. Umwaka ushize mu gitaramo cyawe cyabereye muri Kigali Convention Center (17 Mata 2017) naguhaye inka, ubu iri konsa. Ngiye kuguha indi ariko ndashaka ko uyibyaza umusaruro, tuzajya tuza tuvuga ko tugiye mu rugo rwa Patient. Ndifuza ko uyu mwaka wa 2018 ugira urugo rwawe.’’
Patient Bizimana watunguwe n’aya magambo ntiyahise abyakira mu gihe imbaga yari mu gitaramo yakiranye iyi nkuru n’amashyi menshi.
- Munyaribanje Léonard ubyara Patient Bizimana yamuhaye inka amusaba gushinga urugo bitarenze uyu mwaka
Munyaribanje usanzwe ari umuhanzi, Bizimana Patient yakomoyeho impano yo kuramya no guhimbaza Imana, yakoze mu muhogo na we aririmbira abitabiriye igitaramo cya Easter Celebration 2018.
Yagize ati ‘‘Ndashaka gushimira Imana. Ndi umuhanzi nanjye kandi ninjye yakuyeho impano. Iyi ni indirimbo yo gushima Imana ndetse namwe mwese.”
Munyaribanje Léonard w’imyaka 72, ariririmba muri Korali Saint Thérèse ibarizwa muri Kiliziya Gatolika. Yishimiwe mu ndirimbo yateye yitwa‘‘Sinogenda Ntashimye’’ ya Korali Ninahazimana Gatumba y’i Burundi.
Bizimana Patient yavuzwe mu nkuru z’urukundo na bamwe mu bakobwa basengana. Yari aherutse guca amarenga yo gukundana na Deborah Uwamahoro Masasu, umukobwa wa Apôtre Yoshua Ndagijimana Masasu,uyobora Itorero rya Restoration Church ku Isi. Uyu yaje nyuma y’andi makuru yavugaga ko yagiranye ibihe byiza mu rukundo ruhishe na Gaby Kamanzi.
- Munyaribanje Léonard yasabye umuhungu we Patient Bizimana kumuzanira umukazana
Christian N.
Ibitekerezo
Aramuzana DA! ESE ubundi abuzwa Niki kuzana umugore numva afite gishyingikira?.inka2 zose.nibitarinka azabimuha,ananirwe kurongora ise akiriho. Kanda hano umusubize


text:
Iyobera kuri Werurwe imaze kugwamo abasenyeri babiri
Nyakwigendera Musenyeri Jean Damascène Bimenyimana wa Diyoseze ya Cyangugu witabye Imana kuri uyu wa Mbere azashyingurwa kuwa Gatanu tariki 16 Werurwe 2018.
Musenyeri Bimenyimana abaye uwihayimana wa kabiri witabye Imana mu kwezi kwa Werurwe, nyuma y’imyaka itandatu Augustin Misago wahoze ayobora Diyosezi ya Gikongoro nawe wapfuye tariki 12 Werurwe 2012.
Musenyeri Phillip Rukamba, Perezida w’Inama y’Abepisikopi mu Rwanda yemeje ko gushyingurwa kuzaba kuri uyu wa Gatanu. Yagize ati “Imihango no gushyingura Musenyeri Bimenyimana bizabera kuri Katedarali ya Cyangugu Isaa Yine za mugitondo.”
Mu bo bakuranye barimo Musenyeri Smargade Mbonyintege uyobora Diyosezi ya Kabgayi yabwiye Kigali Today ko urupfu rwa Musenyeri Bimenyimana ari igihombo ku mateka ya Kiliziya Gatolika mu Rwanda.
Ati “Muzi akiri muto nk’umuntu wicishaga bugufi, utarakundaga Imana gusa ahubwo agakunda n’umurimo. Umurimo we wagaragariraga mu gutoza abakiri bato mu idini.”
Umunyamakuru wa Kigali Today ukorera mu Karere ka Rusizi yatangaje ko imyiteguro yo gushyingura Bimenyimana irimbanyije kuri Katedarali ya Cyangugu aho yari asanzwe akorera.
Biteganyijwe ko abapidiri n’abasenyeri bose bakorera mu gihugu bazitabira umuhango wo guherekeza uzabera muri Katedarali ya Cyangugu akaba ari naho azashyingurwa, nk’uko imigenzo ya Kiliziya Gatolika ibigena.
Musenyeri Bimenyimana wari ufite imyaka 65, yabanaga na kanseri ariko ntawari ubizi kugeza yitabye Imana aguye mu bitaro bya Gisirikare bya Kanombe, biherereye muri Diyosezi nkuru ya Kigali.
Ku myaka igera kuri 38 yari amaze mu murimo wo kubwiriza ijambo ry’Imana, Musenyeri Bimenyimana yanabayemo umwarimu mu mashuri. Yahawe ubupadili mu 1980 afite imyaka 27, agirwa musenyeri mu 1997.
Dukurikire ukanda kuri Like
Ibitekerezo ( 8 )
Bavandimwe mujye mureka kwirushya ibyo muzi kd muhagararaho mugasobanura mwabisanze kwisi bivugwa ntawabonanye N’IMANA,intumwa, cyangwa abahanuzi ngo babimubwire, so mwasanze byanditse murasoma none turi guhangana kd twese ntaho dutandukaniye, ikibazo ngira nuko dushwana kubera amadini n’amategeko yayo kd twarayasanze kwisi, IMANA ibarinde mwese.
Kristu yarapfuye arazuka ni umuzukambere mu bapfuye, niba atazutse ukwemera kwacu ni amanjwe! (I kor 15:12-20) yatweretse inzira tuzayuramo, ibyanditwe bitatifu birabihamya, yasubiye mu ijuru, yicaye iburyo bw’Imana Data kudutegurira imyanya kugirango aho ari natwe tuzabeyo.(Yoh 14). abapfiriye mu mana igihe kizagera bazukire ibyishimo naho abanze Imana bakanga abantu bakabaho mu byaha bazazukira guhanwa. ariko n’ubundi iyo umubiri utandukanye na Roho, ugahambwa wo urabora ariko roho z,intungane zikajya kubana n’Imana naho iz’abagome zikaba mu mubabaro w’iteka.
Bavandimwe nimureke guhanganisha ibitekerezo ku byo mutazi kandi mutahindura!Njye nemera ko umubiri upfa ariko Roho idapfa!
Niba ushobora gutekereza hejuru y’ibyumviro by’ubuzima ufite wemera ute ko ubuzima urimo buguhatse bwose?
ikiguha ubushobozi bwo gutekereza hejuru y’ibigaragara kiri muri wowe ariko kirenze kure ubudahangarwa bw’umubiri wawe!
ikindi mwere gushaka gukomeza kugira imyumvire migufi nk’iy’abakurambere bacu bakekaga ko u Rwanda ari yo si!
Dusangiye byinshi n’abandi bantu bikaba ari ngombwa ko twumva iby’abahanga b’ahandi!
naho wabyanga wabikunda, ufite uko ukeka nyuma y’urupfu rwawe
Wowe wanditse ibi ufit uko ubyumva bigendanye nimyumvira yawe ku rupfu cg se ibyo wigishijwe. Bibiliya usoma n’abandi barayisoma kandi niba utanabizi umushinga wa bibiriya wakozwe na Roman Catholic kuva mu kinyejana cya mbere, icikamo ibice muwa 1500 aribwo hatangiye ihindura matwara ya Protestantisme ariyo nawe ubarizwamo kugeza ubu.
Ibyo kuzazuka ntawe ubizi uretse ibyo musoma muri bibiriya mutazi uko byanditswe nuwabyanditse nicyo yashakaga. Abo bibiliya igaragaza ko bazutse, Ese baracyariho ngo tubabaze, kd niba usoma bibiliya neza uzasanga ntagihe kigeze kubaho abantu badapfa cg idi idafite akaga ngo wenda dushingireho ayo mahirwe yabuze igihe Adam na Eva bacumuraga.
Ukwiera ni ibyiringira umutu agira byuko ikidashoboka gishobora gushoboka, kimwe nuko gishobora kudashoboka.
Ufite uko ubyumva n’abandi bafite uko babyumva muri twese nta numwe wakwemeza ko afite ukuri cg ikinyoma. ukuzuka cg kubaho ubuzima bwiteka murio paradizo, izo nyigisho zakwirakwijwe n’uwitwa Charles Taze Russel w’umunyamerika agamije kugira ngo abantu badatinya urupfu cg se bishyire mu mahoro biringire ko nyuma yurupfu hari ubundi buzima bwiza, ni kwa kwihoza wavugaga.
sindwanyije ukwizera kwawe, nawe wirwanya ukwizera kw’abandi
Abantu benshi bibaza uko bigenda iyo dupfuye.Bamwe bibabera urujijo,abandi bagahitamo kwihoza (se consoler),bakavuga ko upfuye aba "yitabye imana".Bakavuga ko mu mubiri dufite ikintu kidapfa kitwa ROHO.Roho idapfa,yahimbwe n’umugereki witwaga PLATON.
Nta hantu na hamwe Bible yigisha ko umuntu upfuye aba yitabye imana.Dore uko Bible yigisha ku Rupfu.Upfuye ntabwo aba yumva (Umubwiriza 9:5).None se yakitaba imana gute kandi atumva?Urugero:Igihe Yakobo bamubwiraga ko umuhungu we witwaga YOZEFU yapfuye,ntabwo yavuze ko umwana we yitabye imana.Ahubwo yavuze ko azasanga umwana we mu gitaka (Itagiriro 37:35).ADAMU amaze gukora icyaha,imana yamubwiye ko azapfa,agasubira mu gitaka (Itangiriro 3:19).Ntabwo yamubwiye ko azitaba imana nkuko amadini yigisha.Urugero rwa 3:Igihe Yobu yibazaga uko bizagenda napfa,yavuze ko “azategereza” umuzuko (Yobu 14:14,15). Bible yigisha ko upfuye yakoraga ibyo imana idusaba,azazuka ku munsi wa nyuma,agahembwa ubuzima bw’iteka muli paradizo (Yohana 6:40).Abantu bapfa biberaga mu byisi gusa,biba birangiye batazazuka. Niba koko iyo dupfuye tuba twitabye imana,UMUZUKO ntabwo wazabaho.Ikindi kandi,twajya dukoresha umunsi mukuru ko umuntu wacu yitabye imana.Kuki se turira aho kwishima?
Ko numva se ibyo wemeza byose ubishingira kuri Bibiliya ubundi ni iki cyatwemeza ko yo ibyo yandika ari ko kuri ? Tujye tugabanya gutinda mu mpaka zishingiye ku marangamutima dusoma mu bitabo byandikiwe kandi bikandikwa n’abo mu mico y’abandi cyane. N’uwo Platon uvuga ko yahinbye roho ni ibyo ubwirwa wandikiwe n’abanyamateka. Kd ukuri kw’amateka kuri mu biganza by’abanyembaraga akaba ari nabo bashyiraho umurongo w’ibyo bifuza ko abatuye isi bamenya bakanabyizera.
Reba nk’aha wavuze ngo "Bible yigisha ko upfuye yakoraga ibyo imana idusaba,azazuka ku munsi wa nyuma,agahembwa ubuzima bw’iteka muli paradizo" nk’ubu ko muba mutega abantu ngo ibizaba ku munsi w’imperuka mukabizeza imizuko mu by’ukuri mubona iyo myemereere itayobya abanyarwanda ? Abanyarwanda bo bemeraga ko iyo utatiye igihango kikwica, bakabaho birinda ikintu cyose cyatuma bagaragaraho umugayo bagatakaza ubupfura kandi igihango kikabica. None se uwo Platon yari yarageze mu Rwanda kubwira abanyarwanda ko umuntu watatiye igihango iyo apfuye ajya mu kirunga cyaka umuriro naho uwabaye umwizerwa akajya guturiza mu kirunga cyazimye ? Mukomeze mukurikire ibitabo bicurika ukuri nkana. Roho irahari kandi n’uwo muzuko uvuga ntituwutegereje ahubwo uraba buri munsi. Iyo upfuye nta bikorwa byiza usize uba urimbutse. Naho iyo usize ibikorwa byiza inyuma yawe uhora uri muzima mu mitima y’abawe. Nguwo umuzuko. Roho idapfa irahari iyo ukiri mu mubiri irakuyobora, wamara gupfa igasubira mu biganza by’Umuremyi
Ese Bible ivuga ko ari gutya bihanganisha uwagize ibyago ! biratangaje peee!!!
Umuntu iyo apfuye aba agiye ahacecekerwa bityo akaba ategereje umunsi w’umuzuko. Ntabyo kwitaba Imana kuko twese tuzagerera imbere yayo rimwe. Kuvugango "Umuntu yitabye Imana " bikomoka kuri satani.


text:
Ibyo nari niteze
Mbere yo kujya muri iyi outreach natekerezaga ko gikongoro ari ahantu hakonja cyane, kdi numvaga ko kubera amashusho ahari abaturage bose baba batsimbaraye ku mahame ya kiriziya gatorika; numvaga kandi ko kuhabona umuntu ukijijwe byukuri bidashoboka.
Ibyambereye bishya
Ibyabaye bishya kuri njye n’ubuzima bugoye nabonye abantu babayeho, imirire n’ imiryamire biteye agahinda, imisarane idasakaye itanakinze byose nabonye ari bishya, kujya koga ukarindira ko bwira kubera ko nta douche ihari byambereye bishya no kumva ko hari umuntu utari wumva izina rya YESU mu Rwanda byambereye bishya biranambabaza.
Ibyo nigiyemo
Nize byinshi harimo kumenya guca bugufi ukaganduka ukagera no ku rwego rwo hasi kuburyo bufatika, kugirango abo twita ko baciye bugufi nabo bamenye Kristo, nize ko ubuntu twagiriwe bwo kwiga bwadufasha kumvwa na benshi, nize ko nkwiriye guhaguruka nkava muntege nke ngasenga kandi nkajya kubwira abandi Kristo igihe cyose ngifite imbaraga zo kubikora, nize kandi kuzamura icyubahiro cy’ Imana mu rundi rwego.
Ubuhamya bwanjye ku giti cyanjye
Nubwo byinshi byasaga naho ari bishya kandi bigoye kwakira, hari icyo byansigiye: nko kumva ko gukorera Imana twiyicariye hamwe bihagije sibyo, nabonye ko umuntu wese mu rwego rwe hari uko abana n’Imana, nabonye ko tudakwiriye kwishyira hejuru ngo tugire abo dusuzugura, kuko umugisha Uwiteka aguhaye ukwiriye kuwukoresha mu kumukorera (kuba twari abanyeshuri bava muri kaminuza byonyine byavuze ubutumwa), ikindi ni uko nubwo twavaga mu matorero atandukanye tuvuga Yesu umwe byagaragaje imbaraga, kdi twari tumenyereye amatorero ahangana. Nize guca bugufi nkarya kdi nkanywa ibyo mbonye, ariko nkubona izina rya Yesu ryamamara kandi benshi bagahindukirira umwami.
Ibyampinyuje
Hari ibyakoze ku mutima wanjye, nko kubona umugabo n’umugore we bava ku buriri bwabo, bagasasa hasi muri salon kugira ngo umushyitsi abone aho arara, byatumye mbona uburyo dukwiriye kubaha abashyitsi; Kandi uburyo bagaragaza urukundo no mu bukene bwabo byankozeho. Kubona hari abana bava mu shuri kubera amafaranga atarenze 500frw byatumye ngira agahinda nkibaza nuko byarangira. Kubona ukuntu bitabiriye kwakira Kristo nubwo batari basanzwe bamuzi cg bamwitiranya byanyeretse ko abantu benshi banyotewe ubutumwa bwiza, abakobwa twajyanye bakamara igihe bakora ubutaruhuka, barya, banywa, bambara ibyo batari basanzwe bambara byankozeho. kubona urugwiro twasize mu matorero atandukanye nabyo byankozeho.
Inama natanga
Iyi gahunda ni nziza cyane, ariko mu kuyitegura hajya habaho kubahiriza igihe muri za gahunda, ibyo bikava mu kumenya igihe gikwiriye gukoreshwa mu kuva no kujya ahateganyijwe kubera ibikorwa by’ uwo munsi, kuko usanga hari gahunda ziburiyemo cg zigakorwa nabi kubera igihe gito ikindi hakwiye kujya habaho amasengesho y’ umwihariko mu kuyitegura. Bibaye byiza yajya iba mu gihe hatari imvura nyinshi kuko irogoya imirimo imwe n’imwe.
INEZA MUTIJIMA SABIN
GBU-NUR
Testimony submitted November, 2009


text:
CNRU yasuye za clubs UNESCO mu mashuri yo mu ntara y‘Amajyepfo
Kuva taliki 09 Kugeza kuya 14 Gicurasi 2016, Umuyobozi Ushinzwe Uburezi, Urunana rw’Amashuri yimakaza amahame ya UNESCO, Clubs UNESCO n’Urubyiruko, ari kumwe n’Umuyobozi Ushinzwe Itumanaho n’Itangazamakuru muri Komisiyo y’Igihugu Ikorana na UNESCO, bakoreye urugendo mu ntara y’amajyepfo, basura Clubs UNESCO ziri mu bigo bikorana na UNESCO. Intego nkuko byakozwe mu Ntara y’Amajyaruguru n’Intara y‘Iburengerazuba kwari uguhugurira urwo rubyiruko “umuco w’amahoro“, uburyo bwo gutara no gutangaza inkuru kuko bibafasha mu mahuriro barimo y’itangazamakuru (club media) ndetse no mu buryo bwo gutanga amakuru afatika ajyanye n’ibibera aho baherereye muri rusange n’ibibera ku ishuri by’umwihariko. Bahawe kandi ikiganiro ku mikorere ya Clubs UNESCO no ku Ntego z’Iterambere Rirambye (SDGs) zihera muri 2016 zikazarangira muri 2030.
1.CENTRE SCOLAIRE AMIZERO
Centre Scolaire Amizero ni ikigo cy’amashuri y’incuke n’abanza giherereye mu karere ka Ruhango. Iki kigo kigizwe muri rusange n’abana 644 barimo abakobwa 328 n’abahungu 316. Gifite clubs zitandukanye zirimo izo kurengera ibidukikije, iy‘ubumwe n’ubwiyunge, iy‘itorero na muzika, iya Drowin, iya Tuseme, Club Anti-SIDA, iya communication n’iyo kwizigama. Club yo kwizigama ni club yashyizwemo imbaraga ku buryo uyu mwaka harimo abana ijana na mirongo itanu (150), bakaba bafite ibihumbi bisaga ijana kuri compte(+100,000frw). Mu ntangiriro z’uyu mwaka, ayo abana bari barizigamye umwaka ushize barayabahaye kuburyo hari umwana bahaye amafaranga ibihumbi mirongo ine ( 40.000frw) yari yarizigamye. Abarangije umwaka wa gatandatu nabo bahawe ayabo mbere y’uko bagenda mu yisumbuye.
Kubera ko abanyeshuri twasanze bakiri bato, twahisemo kuganira n’abarimu tubaganiriza ku muco w’amahuro n’uburyo bahuza ibyo bigisha abana n’umuco w’amahoro.
Umuyobozi ushinzwe uburezi muri CNRU araganira n’abarimu ku buryo bwo guhuza amasomo n’umuco w‘amahoro
Abarezi bo kuri Centre Scolaire Amizero twabasabye gutoza abana umuco w’ubworoherane no gushaka umuti w’ibibazo bahura nabyo binyuze mu nzira y’ibiganiro.Twabibukije ko uburezi bufite ireme ari ubusubiza ibibazo umwana yibazaga. Ireme ry’uburezi ni inkingi y‘ Umuco w’amahoro kuko rihuzwa n’ubuzima busanzwe umwana abayemo bwa buri munsi, ireme ry’uburezi risubiza ibibazo umwana afite cyangwa yibaza.
2. G.S INDANGABUREZI
G.S Indangaburezi ifite abana igihumbi n’ijana na mirongo itanu na babiri (1 152) bagizwe n’abahungu 664 n’abakobwa 488. Abanyeshuri 1031 baba mu kigo naho 121 biga bataha. Icyiciro rusange kirimo abanyeshuri 40, abandi bose bari mu mashami atandukanye ajyanye n’ibya tekiniki ari ku kigo. Muri yo hari “Electricité, Electronique, Informatique, Electronique et Telecommunication, ICT, Construction, Comptabilite et Gestion Informatique“.
Abanyeshuri ba G.S Indangaburezi barakurikira ikiganiro ku muco w’amahoro n’iterambere rirambye.
Abanyeshuri bo muri G.S Indangaburezi nabo bibumbira muri clubs zitandukanye zigamije kurwanya ihohoterwa, ibiyobyabwenge mu rubyiruko, club y‘ itangazamakuru, iya discipline, iyo kubungabunga ibidukikije, anti-violence club n’ibindi. Ibyo byose bikubaka imitekerereze yabo kandi bikabafasha kugira uruhare mw’iterambere ry’igihugu muri rusange.
3. G.S Notre Dame de Lourdes Byimana
G.S Notres Dame de Lourdes Byimana ni Ishuri ry’Abihaye Imana ryigisha abakobwa gusa. Riherereye mu karere ka Ruhango. Iri shuri ribumbiye abana bahiga mu ma clubs atandukanye arimo club UNESCO, Media club,Peace and Justice Club, Environment Language, Science Club
Abanyeshuri bo mu Byimana Notre Dame de Lourdes bakurikirananye ibiganiro n‘ubwitonzi bwinshi
Nyuma y’ibiganiro,abana bafashe umwanya wo kubaza ibibazo no gutanga ibitekerezo. Umwana umwe yabajije impamvu yo guhuza ubutaka no gusimbuza ibihingwa ngandurarugo ibihingwa ngengabukungu maze tumusobanurira inyungu ziri mu guhuza ubutaka arizo guhingisha imashini ahantu harambuye, tumugaragariza uburyo imyaka ivangavanze itera neza bityo umusaruro ukaba muke, uburyo abafasha mu by’ubuhinzi babasha kugera ku bantu bose vuba kandi mu buryo bworoheje (abakangurambaga mu by’ubuhinzi n’aba agronomes) kandi hagakoreshwa bake kuko abantu baba bari hamwe...Twasabye abanyeshuri kudatsimbarara ku myumvire y’ababyeyi ahubwo bakabafasha guhinduka.
Bagarutse ku kibazo cy’ubushomeri mu rubyiruko banenga uburyo abarihisha mu mudoka bazwi ku izina rya“convoyeur“ bagiye gusimbuzwa ikoranabuhanga muri za “bus“. Aha twabasobanuriye ko akazi ka “convoyeur“ gakorwa n’abasore n’abakobwa bafite imbaraga kandi ugasanga ahanini ntacyo kabagezaho gifatika. Umuti w’ubushomeri twabasobanuriye ko ari imyuga kuko Leta Mubyeyi yatangaga akazi ku bantu bose itakibaho kuko bitashoboka. Ikindi twabakanguriye ni ukugira umuco wo kwizigama, bagatangirira ku mafaranga make ariko ko nyuma y’igihe usanga umuntu afite amafaranga menshi akaba yakora umushinga uciriritse ushobora kumuteza imbere.
4.College Adventiste de Gitwe
Koleji y’Abadventiste ya Gitwe mu karere ka Ruhango yigamo abana baturutse hirya no hino mu gihugu. Ifite abanyeshuri 300. Nta clubs nyinshi zirimo ariko iz’ingenzi nka Club ya Environnement, Club Media, izindi zijyanye n’amasomo biga ndetse n’izirebana n’iyobokamana zirahari kandi zirakora neza.
Kimwe n’ahandi hose twanyuze, twabaganirije ku muco w’amahoro, ibijyanye no gutara no gutangaza inkuru ndetse n’intego z’iterambere rirambye n’imikorere ya club UNESCO. Ibyo byose bigamije kuzamura abaturage basobanukiwe, bashoboye kandi bazi uburyo bwiza bwo gukemura amakimbirane mu buryo bw’amahoro.
Aha ni muri College Adventiste y‘i Gitwe, ibiganiro byabereye mu rusengero rw’iryo shuri
Aba bana bafite umwanya uhagije wo kwita kuri aya ma clubs kuko bo biga Ingunga imwe, bakaba bafite amasaha yose y’igicamunsi yo gukora imirimo y’indi itarimo amasomo.
Batwemereye ko ibyo twabahuguyemo bagiye kubishyira mu bikorwa kandi bazagira uruhare rwabo mu guhindura imyumvire ya bagenzi babo batabonye ayo mahungurwa.
5. G.S Sainte Bernadette de Save
Iri shuri riyoborwa n’Ababikira rikaba rifite abanyeshuri magana inani (800) rikagira icyiciro cya rusange (Tronc Commun) n’amashami atandukanye arimo MCB, HEG, MEG. Kimwe cya gatatu cy’abo banyeshuri ni abahungu mu gihe 2/3 bigizwe n‘abakobwa. Iri shuri mbere rikaba ryarigishaga abakobwa gusa nyuma ubuyobozi bw’ishuri bugenda bushyiramo n‘abahungu.
Aha muri G.S Sainte Bernadette twaganiriye n‘abanyeshuri, ubuyobozi bw’ishuri n‘abarimu
Aha twahagize ikiganiro cyiza cyane kuko wabonaga abana bafite ubushake bwo kumenya no gusobanukirwa bimwe mu bibazo biri hanze byugarije urubyiruko. Twabagaragarije uburyo bwo guhuza ibyo biga n’ubuzima bwa buri munsi kugira ngo bibafashe gukemura ibibazo by’umuryango nyarwanda ndetse n’Igihugu muri rusange. Ibi bibafasha gutekereza ku buryo bwimbitse no kubafasha kuzavamo abayobozi beza b’ejo hazaza. Twabasabye kugira uruhare rugaragara mu gufasha abanyarwanda guhindura imyumvire no kwitabira gahunda za leta zigamije iterambere ry’abanyarwanda.
Batubajije ibijyanye no gukuramo inda zitateganijwe maze tubabwira ko leta ishyira imbere gukangurira abana b’abakobwa kuzitira bataronerwa birinda ubusambanyi kuko niyo inda yavamo ariko cancer y’inkondo y’umura ifata abana batangiye gukora imibonano mpuzabitsina bakiri bato, indwara y’umwijima nayo ikaba ishobora kwandura mur‘izo nzira. Nubwo rero inda yavamo ariko ubwo burwayi bwo uba wabwanduye.
Urwunge ry’Amashuri Mutagatifu Bernadetta rufite clubs zitandukanye zirimo ‘‘ Human rights club, Club Anti-Sida, Club Genie en herbe, Club Unité et Réconciliation, Club y‘Indimi(anglais), Media club, Club Environment, Maths and Physics, EAC club, Anti drugs club, Club Anti corruption, Club Umuco, Traditional dance club , Purpose Rwanda club, Club Anti-crime, Gender club, Fine arts club.
6. College Christ Roi
Padiri Charles Hakizimana uyobora Christ Roi atangiza ibiganiro yagarutse ku ntambara ya kabiri y’isi yatwaye abantu basaga miliyoni mirongo itandatu zirimo abayahudi miliyoni esheshatu zahitanywe na jenoside yabakorewe izwi cyane kw’izina rya “holocauste“ agaragaza ko ariyo mateka yabanjirije ishyirwaho ry’Umuryango w’Abibumbye na UNESCO. Padiri Hakizimana yabasobanuriye ko nk’urubyiruko ejo h’uRwanda hari mu maboko yabo. Aha akaba yarababwiraga ko bizabaturukaho gukomeza kubakira ku byo u Rwanda rwagezeho mu myaka izaza cyangwa kurusubiza inyuma.
Abanyeshuri ba Christ Roi hano barareba mu maso ngo buri umwe arebe ko yibona muri mugenzi we
Nkuko twabigenje ahandi twatanze ibiganiro ku muco w’amahoro, gutara no gutangaza inkuru, imikorere ya clubs UNESCO n’ingamba z’iterambere rirambye. Abanyeshuri bahawe umwanya wo kubaza ibibazo. Uwitwa Muhire ati kuki ibihugu bikize bikangurira ibindi ingamba runaka (kurengera ibidukikije) bikagaruka akaba aribyo bizirengaho? Uwo munyeshuri yagaragarijwe uko ibihugu bikomeye ku isi birimo ibihugu bitanu biri muri Conseil de“Sécurité“ bishyira imbere inyungu zabyo bwite kurusha inyungu rusange.
Muri rusange aho twanyuze hose bagaragaza ikibazo cy’imfasha nyigisho, abandi bakibaza uburyo UNESCO yaba imaze imyaka isaga 70 igiyeho kandi iryo hame shingiro ry’umuco w’amahoro rikaba ridakurikizwa kugeza n’ubu? Ibiganiro byagenze neza kandi ari abarimu ari n’abanyeshuri bose bari babyishimiye.
Kalisa Callixte, Umuyobozi Ushinzwe Uburezi na Mukankusi Philomene, Umuyobozi Ushinzwe Itumanaho
/B_autrelangue>


text:
Rwanda : Abaturage n’abanyeshuri basaga 5.300 bitabiriye itorero ry’igihugu ku mudugudu mu Murenge wa Gakenke
Abaturage n’abanyeshuri bo mu mashuri abanza n’ayisumbuye basaga 5.300 bo mu Murenge wa Gakenke, Akarere ka Gakenke basoje kuri uyu wa kane tariki 27/09/2012 itorero ry’igihugu ku mudugudu.
Ibirori byo gusoza itorero ry’igihugu ku mudugudu ryaranzwe n’ibyishimo n’umudiho
Mu byishimo byagaragariraga mu ndirimbo zijyana n’umudiho, abagabo, abagore n’abana mu myambaro hafi ya bose isa bari babukereye kugira ngo basoze itorero bigishijwemo kirazira n’indangagaciro z’umuco nyarwanda mu gihe cy’ameziagera kuri atatu.
Muri icyo gihe, abitabiriye itorero bakoze imihanda n’uturaro mu midugudu yabo kandi bubaka inzu ebyiri z’abantu batishoboye barimo umwana wacitse ku icumu n’umukecuru banagenewe n’izindi nkunga zinyuranye.
Izo ntore zakusanyije amafaranga agera ku bihumbi 63 byo gushyigikira ikigega Agaciro Development Fund.
Buri torero ryatambukaga imbere, ubahagarariye akageza ku mbaga y’abantu, kirazira, indangagaciro bazagenderaho ndetse n’ imihigo biyemeje kuzesa.
Amatorero yose yahurizaga ku ndangagaciro zo guharanira ubumwe n’ubwiyunge, gukunda igihugu, umurimo, kurwanya akarengane n’ibindi.
Ku bijyanye n’imihigo, amatorero yiyemeje gushyigikira gahunda za Leta zirimo guhuza ubutaka, kurwanya isuri, kwitabira gutanga imisanzu ya mitiweli, kurwanya ruswa n’imirire mibi, kujyana abana mu ishuri n’ibindi.
Umunyamabanga Nshingwabikorwa w’Umurenge wa Gakenke, Gasasa Evergiste yashimye imyitwarire n’ibikorwa bitandukanye bakoze igihe bari mu itorero.
Asobanura impamvu itorero ryagiyeho, Umuyobozi w’Akarere ka Gakenke, Nzamwita Deogratias avuga ko itorero rigamije kwihutisha iterambere ry’igihugu no guhindura Abanyarwanda  bakarushaho kugira intumbero imwe  yo guteza imbere igihugu cyabo nyuma ya Jenoside yakorewe Abatutsi mu mwaka w’i 1994.
Yasabye intore kuba umusemburo w’impinduka nziza aho batuye, baba intangarugero mu gushyira mu bikorwa gahunda za Leta zitandukanye no kuzishishikariza abandi banyarwanda.
Uyu muyobozi w’akarere yashishikarije abanyeshuri kwigana umuhate kugira ngo batsinde amasomo kuko ejo hazaza ari bo bazaba ari abayobozi b’iki gihugu.
Ubwo hasozwaga itorero icyiciro cya mbere hanatangijwe itorero ry’igihugu ku mudugudu ry’ icyiciro cya kabiri. Mu iki cyiciro, hagiye gutozwa abaturage bo mu kagali ka Buheta basigaye badatojwe mu Murenge wa Gakenke.
Kuva itorero ryatangira mu gihugu, abantu bagera ku bihumbi 30 bo mu Karere ka Gakenke banyuze mu itorero.
Â


text:
Baramuhohotera bamuziza ko ariwe ubuza imvura kugwa
Nyirangaruye Dafrose utuye mu Kagari k’Akagarama, Umurenge wa Rurenge muri Ngoma avuga ko atotezwa n’abaturage bamwita umuvubyi wabujije imvura kugwa.
Uyu mukecuru w’imyaka 71 w’amavuko avuga ko ku itariki ya 05 Ugushyingo 2016, yakubiswe n’abaturage, bamubwira ko ariwe watumye imvura itagwa mu kagari kabo kandi ahandi ihagwa.
Tariki ya 07 Ugushyingo 2016, Nyirangaruye yagiye ku Karere ka Ngoma gusaba ko yarenganurwa kuko ngo ntabubasha afite bwo kubuza imvura kugwa kandi ngo naho yabugira atayihagarika nawe akeneye guhinga akeza.
Agira ati “Ndabona tuzajya dukubitwa buri mwaka.Ubu ibikanu barabikebanuye bandaramisha ku ngufu, ngo nindeba hejuru imvura iragwa. Buri mwaka bibaho. Ubuse koko tuzajya dukubitwa buri mwaka tuzira ubusa?”
Nyirangaruye avuga ko atari ubwa mbere ahohoterwa kuko no muri 2015 byarabaye; nkuko bigaragara mu rupapuro afite rwasinyweho na komite y’ubuyobozi bw’umudugudu atuyemo wa Nyamuhinda
Mu kagari k’Akagarama atuyemo ngo hashize amezi nta mvura ihagwa kandi mu tundi tugari baturanye ihagwa bisanzwe.
Gusa ariko ubuyobozi bw’ako kagari buhakana ibyo uwo mukecuru avuga ko yakubiswe n’abaturage. Ariko bukemeza ko muri aka kagari hari abagifite imyumvire yo kumva ko abavubyi babaho.
Ubu buyobozi buvuga ko bwigishije abaturage guhindura iyo myumvire, babasaba kutagira uwo bazakubita bamwita ko ari umuvubyi.
Nyamutera Emmanuel, uyobora Umurenge wa Rurenge nawe avuga ko ayo makuru y’ihohoterwa rya Nyirangaruye atayazi.
Yemeza ko agiye gukurikirana ko kandi uwo byagaragara ko ahohotera mugenzi we yitwaje ubuvubyi yashyikirizwa ubutabera.
Agira ati “Icyo kibazo ntacyo nzi uretse ko n’imvura hano hose yaguye. Baba bamukubita se ngo avushe izuba?
Gusa ngiye gukurikirana hagize uwo bigaragaraho yabihanirwa kuko byaba ari umubeshyera nta muntu wategeka imvura kugwa.”
Si muri uyu murenge wonyine havugwa ikibazo cy’abakubitwa bitwa abavubyi kuko no mu Murenge wa Kazo n’ahandi mu karere humvikana amakuru agaragaza imyumvire yuko hari abantu babuza imvura kugwa.
Dukurikire ukanda kuri Like
Ibitekerezo ( 17 )
MWE ABAVUGA NGO ARARENGANA MUJYE MWICECEKERA! MURI BIRIYA BICE NDAHAZI!ABANTU NKURIYA MUKECURU BARAHARI!KUVUGA NGO ARARENGANA NIMWICECEKERE NTABYO MUZI.
mberenambere kuvuba imvura Byabayeho? nonese abavubyi nabo babayeho? kuburyo ayomagambo (kuvuba,umuvubyi) byaganje murwanda Niba aribyo koko abavubyi babaho gusa kubwanjye Imana niyo itegeka ikirere igashyiraho isimburana ry’ibihe ikamanura imvura mumirima yabakire nabakene abeza nababi
Ubworero Uwo mukecuru arenganurwe
ABAYOBOZI BINZEGO ZIBANZE NUKO BATEYE,BATI:"NTABYONZI,ARIKO NZABIKURIKIRANA" NAWE NUMUFATANYACYAHA,UWO MUKECURU YARINZE YITABAZA AKARERE ABO BAYOBOZI BATARAMUTEZAGA ABATURAGE?, URUMVA UWO MUKECURU ATAKA BUSEMA. ARIKO ABAYOBOZI BINZEGO Z’IBANZE BAZUMVA RYARI KO BAGOMBA KURENGANURA ABO BAHAGARARIYE. NYAMARA BABIKURIKIRANE UWO MUKECURU ARARENGANA S’ IMANA NGO ARAGUSHA IMVURA KDI TUZIKO IMVURA IGWA BURI MWAKA INGANA,UBWO IYAHO UMUYAGA WARAYITWAYE IGWA AHANDI.GUSA JYE NDASABA INZEGO ZIBISHINZWE GUTA MURIYOMBI ABAYOBOZI B’UMUDUGUDU ATUYEMO GUHERA CHEF DE ZONE,NDEMEZAKO BISHOBOKA KO BYABAYE. NTATAKA BUSEMA UWO MUKECURU.
nge kuva navuka nubwa mbere numvise ijambo umuvubyi ariko ntibyari bikwiye ko mu RWANDA rwacu humvikanamo ihohoterwa nkiryo pe!!! ubwose nigute umuntu yabuza imvura kugwa ??????
arikomuranyumvirakoko nkuwomuyobozi uhakanako umucecuru atakubiswe kandi byarabayeho uwanyereka uwomuyobozo nkabanza nkamukora munsina zamatwi akumvimiziki
Mureke Imana ijye ikora ibyayo kuko nta muntu ufite ububasha bwo guhagarika imvura ni Eliya kwariwe numvise wabikoze imyaka 3 n’amezi 6 ?
Uwo mukecuru narenganurwe,kandi abantu bave mubujiji kuko ntabavubyi bakibaho
ARAZIRA UBUSA ARENGANURWE
Abantubaracyarimo imyumvireyagipagani. njyenarinziyuko birinaha Ug honyine.
Ntamuntu wizera Imana wakarenganyije umuntu ngo niwe ubuza imvura kugwa ese ubwo yaba afite bushobozi ki?!ahaaa!!
NTABAVUBYI BAKIBAHO UBU GAHUNDA NIYIMANA NAHO UWO MUKECURU ARAZIRA UBUSA
ni akumiro ibi biracyabaho? uyu uwo mukecuru bamutuze ahandi kuko ....


text:
Ribara uwariraye! Ntawakekaga ko ibi byacika mu Banyarwanda
Abanyarwanda bishimira byinshi bagezeho birimo iterambere ariko hari n’utundi tugeso twacitse, ku buryo iki gihe utugaruye byagutera ipfunwe mu bandi.
Iyo wumvise umunyamahanga atangarira isuku n’uburyo ibintu byose mu Rwanda biri ku murongo, ushobora kugira ngo ni amakabyankuru. Ariko abageze mu bihugu by’abaturanyi bahita bumva neza icyo bisobanuye.
Muri iyi nkuru turibanda cyane mu Mujyi wa Kigali, kuko ari wo uhurirwamo n’urujya n’uruza rw’abaturage n’abanyamahanga baturutse hirya no hino.
Raporo zitandukanye zikomeza kugenda zishyira Kigali ku mwanya wa mbere w’imijyi ifite isuku muri Afurika. Ariko ibyo birenze isuku kuko bigera no ku myitwarire y’abawutuye, uko bitwara n’ingufu bagerageza gushyira mu gutuma Umujyi wa Kigali urushaho gusa neza.
Twabahitiyemo bimwe mu byo twise ingeso zabagaho kera, ariko ubu zikaba zaracitse kubera ingufu leta yashyize mu kwigisha abantu kugira isuku no kuyigirira aho batuye.
Hari ibyo uri busange bitarashize ijana ku ijana, ariko niba warabaye muri Kigali mu myaka ya za 1999 na 2000 urahita umenya intambwe yatewe kugira ngo Kigali ibe igeze aho igeze ubu.
*Gucira cyangwa kunyara ku karubanda bisigaye bitera ikimwaro
Ninde wibuka igihe wabaga ugenda mu muhanda ukabona umuntu aciriye ari mu madoka, bikaba bikuguyeho kubera umuyaga?
Ninde wibuka igiti cyari imbere y’umuhanda ugana CHUK cyari cyarabaye umweru kubera kukihagarikaho?
Izo ni zimwe mu ngero nyinshi zagaragazaga isuku nke yabaga muri Kigali, aha wasangaga ahanditse icyapa kigira kiti “Birabujijwe kwihagarika aha” ahubwo ukagira ngo aho niho hemewe kwihagarika!
Mu myaka 17 gusa,byinshi byarahindutse kugeza aho ubu uretse no gucira umuntu asigaye agira isoni zo guta agacupa k’amazi cyangwa agashishwa ka shikarete aho abonye hose.
Ibyo ntibyizanye byasabye imbaraga z’ubuyobozi, kuko byatangiye bamwe babyinuba.
Ubu uciriye mu ruhame cyangwa ukihagarika aho ubonye n’ubwo ntawakubwira nabi ariko nawe uba wigaya mu mutima.
*Kutambara inkweto ufatwa nk’umuntu utuzuye mu mutwe
N’umuntu ufite ubumuga bwo mu mutwe asigaye yambara inkweto kuri iki gihe. Kwambara inkweto ntibigifatwa nk’umurimbo cyangwa nk’ibidasanzwe, ahubwo byinjiye mu Banyarwanda kuko bitoroshye kubona umuntu wambaye ibirenge muri Kigali.
Mu giturage naho uyu muco wagiye ubacengera, kuko mu minsi mikuru n’abagiye kurema isoko usanga bakarabye bakambara inkweto.
Mu myaka yashize abazwi nk’abakarasi cyangwa bamwe bikorera imizigo wasanganga batambara inkweto. Bamwe ntibanabikore kuko batabikunda ahubwo bazambara bakavuga ko zibabangamira kuko batari babimenyereye.
*Kutambara kasike kuri moto cyangwa umukandara mu modoka, ni nde wabitinyuka!?
Hari kera ubwo umuntu yashoboraga kuba ahagaze kuri Yamaha (Ugana Nyabugogo) ashaka kujya mu mujyi rwagati yakererewe gahunda, agahagarika moto yarangiza akibuka kwambara kasike.
Byabaga impaka ndende kwibutsa umugenzi kwambara umukandara muri tagisi (iyo nawe yabaga yabyibutse) bikarangira rimwe na rimwe atanawambaye.
Impanuka icyo gihe zahitanaga benshi, dore ko n’ingamba mu kurinda umutekano wo mu muhanda zari zitarakazwa nk’iki gihe.
*Gutendeka muri taxi, ntiwakira urusaku rw’abagenzi
Ntitwava ku mutekano wo mu muhanda no gutwara abagenzi tutavuze ku kintu cyo “gutendeka”. Abatabizi ni kwa kundi imodoka itwara umubare w’abagenzi iba yaragenewe,ariko “Convoyeur” akiyongereramo umuntu kuri buri ntebe.
Hari n’uwongeragaho abarenze babiri ku ntebe yagenewe gutwara abantu bane.
Icyo gihe byari nko mu burenganzira bwa shoferi n’umufasha we (Convoyeur), kuko abagenzi ntacyo bashoboraga kubikoraho, usibye kwimyoza gusa.
Nk’uko twabivuze haruguru, icyo gihe nta ngamba zikarishye zariho zirengera uburenganzira bw’abagenzi,ugasanga n’abagenzi ubwabo ntibitabira guharanira uburenganzira bwabo nabo ubwabo.
*Kuririmbira ibendera, ubikoze abantu bagira ngo nibwo ugihunguka
Mbere ya Jenoside yakorewe Abatutsi mu 1994 na nyuma y’aho gato, iyo saa mbiri zageraga abantu n’ibinyabiziga byarahagararaga, hakabaho umwanya wo kuririmba indirimbo yubahiriza igihugu hazamurwa ibendera.
Ibyo byakorwaga ahantu aho ariho hose hari ibendera ry’igihugu, haba ku bigo by’amashuri, ibigo bya leta, ku mavuriro n’ahandi hantu hose hashinze ibendera ry’igihugu.
Uwarengaga ku mabwiriza akaba yakomeza kugenda cyangwa agakomeza kugendesha ikinyabiziga byashoboraga kumuviramo igihano kigera no ku gifungo.
Kuri ubu byarashize, ibendera ry’igihugu rihora rizamuye uretse mu gihe cy’icyunamo. Hari n’abatibukaga ko ibyo byabayeho. Gusa kuri iki gihe iyo usubije amaso inyuma wibaza icyo uwo muhango wari umaze n’inyungu zawo!
*Itabi ry’igikamba mu bukwe iyo ryaburaga ntibwatahaga
Bamwe mu bakuze bazi iby’Umuco wa Kinyarwanda bavuga ko itabi ry’igikamba mu Rwanda rwa kera ryari rifite akamaro kanini, kuburyo ryashoboraga gutuma umuntu abura umugeni.
Iyo ababyeyi bajyaga gusabira umusore ngo bagombaga kuryitwaza rikaza guhabwa sebukwe. Iyo barimusabaga akaribura nta mugeni bamuhaga nk’uko umukecuru witwa Mukansanga yabisobanuye.
kubera iterambere ry’igihugu rijyana n’iterambere ry’Umuco ubu mu bukwe bw’ubu itabi ntibakiryikoza, wagira ngo nta n’iryigeze mu misango y’ubukwe bwa Kinyarwanda.
*Nyakatsi, abenshi ntibanayibuka
Nyakatsi n’ubwo yacitse mu Rwanda ariko ntizigera yibagirana mu mitwe y’Abanyarwanda ku buryo bworoshye.
Amateka ya Nyakatsi mu Rwanda ni maremare kuko kugira ngo icike habayemo ingufu z’ubuyobozi.
Ku batazi Nyakatsi,zari inzu zisakaje ibyatsi bizwi nka Nyakatsi. Kubakisha nyakatsi byafatwaga nko kuba uri umukene wa nyuma udashobora kwibonera ibindi wasakaza(amabati cyangwa amategura).
Gahunda izwi nka “Bye Bye Nyakatsi” ya Minisiteri y’Ubutegetsi bw’Igihugu (MINALOC), yagize uruhare rukomeye mu gukangurira Abanyarwanda guhuriza hamwe bagaca “Nyakatsi”.
Hakozwe imiganda, hatangwa inkuga byose bigamije kubakira abatishoboye, birangira gahunda itanze umusaruro.
*Ibimoteri kuri kaburimbo
Ibimoteri ku nkengero z’imihanda, amazi y’ibiziba mu mpande z’umujyi, amashashi n’ibipapuro hirya no hino, mayibobo zirirwaga zitoragura imyanda muri ibyo bimoteri, iyo niyo yari isura wasanganizwaga iyo winjiraga mu Mujyi wa Kigali mu myaka itageze kuri 20 ishize.
Itandukaniro Umujyi wa Kigali ugaragaza muri iki gihe ni umusaruro w’ingufu nyinshi zashyizwe mu guca umwanda mu Mujyi wa Kigali. Kuri ubu twishimira aho tugeze mu isuku ariko biroroshye kwibagirwa aho twavuye mu myaka 15 ishize.
Kuri ubu Kigali iracyeye ku buryo uretse abanyamahanga bayitangarira, abandi bakayivuga ibigwi,nawe bigutera isoni guta agapapuro cyangwa agacupa k’amazi aho ubonye hose.
Bamwe mu banyamahanga batamenyereye mu Rwanda bavuga ko iyo bagenda muri Kigali baba bumva hari ijiho ribareba, nta kindi uretse umuco wamaze kugera mu Banyarwanda wo kutihanganira uwakwangiza ibyo bagezeho.
Muri make uko wifashe niko abandi bagufata. Nta waza mu nzu yawe ngo asange isa neza nawe atangire ayanduze. Ahubwo akora nk’ibyo ahasanze. Iryo ni ryo tandukaniro mu Rwanda bagaragaje.
*Kuragira ku gasozi, amatungo ntiwayatahana
Mu bihe bishize iyo wageraga ku dusozi dutandukanye two mu byaro ndetse na hamwe na hamwe mu Mujyi wa Kigali, wasangaga benshi mu borozi baragirira inka mu nzuri ndetse no mu dusozi dutandukanye.
Hari n’aho ubwatsi bwabaga bwabuze mu gace kamwe, abashumba bagashorera inka bakajya kuzishakira ubwatsi aho bukiri, bakabyita kugishisha inka.
Ubu kubera impamvu z’ubuzima no kwirinda guhererekanya indwara mu nka, kuragira kugasozi byaraciwe, inka zororerwa mu biraro, zikahirirwa ndetse zikanaherwa amazi mu biraro.
Ikindi kandi Inka ntizigikoreshwa ingendo ndende zishorewe, kuko hagennwe uburyo zitwarwa mu madodoka zikurwa mu gace kamwe zijyanwa mu kandi.
*Gusangirira ku muheha umwe cyangwa mu kibindi kimwe
Imyaka igiye kuba 13 Minisiteri y’Ubuzima (MINISANTE) iciye kumugaragaro ikoreshwa ry’umuheha umwe mu gihe abantu basangira, cyangwa kunywera mu kibindi kimwe abantu bagahurizamo imiheha myinshi.
MINISANTE yasabye ko ahubwo abantu bajya bahabwa ibikombe buri wese, cyangwa umuntu agahabwa agacuma ke. Ntibyari byoroshye guca uwo muco ku bantu cyane cyane ko ari ibintu byakorwaga mu izina ry’umuco kandi byarakozwe kuva mu myaka ya kera.
MINISANTE yabikoze mu rwego rwo guca indwara zandurira mu macandwe nk’igitunu, kuko hari igihe indwara z’ibituntu zari zarabaye nyinshi. Nubwo gusangira ku muheha byakundwaga na benshi ndetse bikaba nk’ikimenyetso cyo gusabana ariko kubica byagabanyije imibare minini y’abanduraga indwara zandurira mu macandwe n’ubuhumekero.
Dukurikire ukanda kuri Like
Ibitekerezo ( 7 )
ibintu bigomba guhinduka iryo ni ihame ridakuka. kuko na kigali iyo muvuga uko yari imeze muri 1994 bitandukanye nuko yari imeze nko muri 1958. yemwe nawe uko warumeze mumayaka icumi ishize ubu hari byinshi byahindutse muri wowe. gusa harinabemezako hashyizwe imbaraga nyinshi mu isuku yo mumijyi ariko iterambere ryicyaro riribagirana knd arihohari abaturage benshi. iyo ugeze mu cyaro ugenda uhasanga amatongo yudusantere twinshi twagiye dusenyuka knd cyera twari dushyushye cyane, ugasanga mucyaro hari abaturage bagenda batera intambwe igaragara bakigurira nkimodoka, amapikipiki....kuburyo namwalimu yashoboraga kuba yakwigurira pikipiki ndetse nimodoka ariko ubungubu ningorofani ntibyamworohera kuyibona. iri terambere dufite ntabwo ari bien équilibré
nibyo peeeee
Mushyireho nabaribwa n ingona bagiye kuvoma nyabarongo
Turashima imana yahinduye amateka tunabikesha Ubuyobozi bwiza !
Kabisa intambwe tumaze gutera mu iterambere ry ’Imibereho Myiza mu Rwanda zirashimishije.
Dukomeze dufatanye ibyiza byinshi biracyaza kuko IMVUGO NIYO NGIRO.
byose ni ukubera muzee kijyana Paul KAGAME. tukomeze gusyigikira ibyagezweho!!!!!!!! NIWE NTAWUNDI
Ahubwo mwibagiwe ko ku isaha ya saa kumi n’imwe z’umugoroba nabwo bururutsaga ibendera ry’igihugu, kandi nabwo imigenzo yo guhagarara aho ryururutswa ikubahirizwa. Ukaba wakwibaza niba tuzi ko ibendera ari ikirango cy’igihugu, U Rwanda rwagombaga kugira ikirango ku manywa gusa?


text:
Abiga n’abakorera muri iki kigo bahuriza ku kuba ibibazo bihagaragara birimo umwanda n’umutekano w’abanyeshuri biri mu bidindiza imyigire yabo.
Abanyeshuri biga muri iki kigo bavuga ko iyo imvura iri kugwa ibanyagira kandi harimo n’amashuri atagira sima imbere ku buryo bibatera amavunja n’ibicurane.
Kubwimana Japhet yagize ati "Tubanza gutera amazi mu ishuri kugira ngo dukubure, ariko biradukerereza kandi bidutera n’ibicurane."
Mukamusoni Agnes we atangaza ko hari n’abarwara amavunja kubera ikibazo cy’isuku nke.
Yagize ati "Hari igihe usanga hari abarwaye amavunja tukabahandura nubwo byagabanutse bitakiri nka mbere, abandi duhorana ibicurane kubera ivumbi."
Umwarimu mu ishuri ribanza rya Gacurabwenge, Nyiramana Xaverine yatangaje ko bahura n’ikibazo gikomeye cyo gucungira abanyeshuri umutekano.
Yagize ati "Aya mashuri yarasadutse cyane cyane hasi, nta mutekano ikigo gifite kuko amatungo aza kurisha hano. ikindi duhora ducunga abana kuko bararangara cyane tureba ko batajya mu mugezi w’uruzi utemba inyuma y’ishuri. Turifuza ko cyavugururwa rwose."
Icyo kigo cyubatswe ahagana mu 1960, kugeza ubu nticyigeze kivugururwa uretse amabati yasimbujwe nyuma y’ikiza cy’umuyaga cyari cyagurukanye igisenge.
Umunyamabanga Nshingwabikorwa w’Umurenge wa Shyira, Kanamugire Noël avuga ko ikibazo bakizi ndetse uko ubushobozi buzagenda buboneka ngo bazagikemura, cyane ko muri uwo murenge ikibazo cy’ibyumba by’amashuri bishaje gisa n’aho ari rusange.
Yagize ati "Iki kibazo turakizi ariko hari andi mashuri ashaje kuruta ariya muri uyu murenge, turateganya kuganira na Paruwasi ya Nyakinama kuko ari ikigo cya Kiliziya Gatolika na Leta ibizavamo bizadufasha no kureba uruhare rw’abaturage turebe ko twabonamo igisubizo kirambye."
Uyu mwaka akarere ka Nyabihu kazubaka ibyumba by’amashuri icyenda gusa, muri byo uyu murenge wemerewe bibiri kandi na byo bizubakwa muri gasantere ka Vunga ahateganyirijwe gushyirwa umudugudu w’icyitegererezo.
Ishuri ribanza rya Gacurabwenge rifite ibyumba by’amashuri bitanu, byakira abanyeshuri 374 kuva mu ishuri ry’incuke kugeza mu mwaka wa Gatandatu. Rifite abarezi barindwi gusa harimo n’Umuyobozi waryo.
Kubera ibyumba bike bihari abiga mu mwaka wa Gatanu iyo bize mu gitondo, ikigoroba haza abo mu wa Gatandatu, bagakoresha ishuri rimwe.
Mu bizamini bisoza umwaka w’amashuri wa 2015 mu Ishuri ribanza rya Gacurabwenge, umwana umwe ni we wahawe ibaruwa imwemerera kujya kwiga mu kigo gicumbikira abanyeshuri, abandi basaga 15 bajya mu y’uburezi bw’ibanze bw’imyaka icyenda mu gihe abasaga 30 batagize amanota abemerera gukomeza mu mashuri yisumbuye.


text:
AMOUR EN COURS PART 1
.
.
wakwibaza uti ese kuki iyi nkuru yiswe iri zina, wigira amatsiko rero reka dutangire inkuru yumuhungu, izina rye ni david!
.
.
reka dutangirire murugo kwa david, yicaye muri salon arimo kuganira nababyeyi be!
.
papa david: dav bit c amasomo kwishuri biragenda!? nyine nawe ati: umubajije ikibazo naringiye kumubaza neza neza, kuko nsigaye mbona ataha atinze kandi nkabona atishimye namba! ubwo bamubajije batyo yitsa imitima asubiza mukajwi gato ati: papa, mwahora niki ko njye mbona hariya hantu mwanjyanye kwiga ntazi uko hameze! papa: yeeeh! byagenze bite se mwana wanjye dav!? david ati: papa rwose njye mbona……… atararangiza nyina nawe amuca mwijambo aravuga ati: ariko se papa davi, sinakubwiye ko umwana agomba kwiga kubigo biri kurugero rwe koko, wamujyanye mubakene uziko……… david nawe ahita avuga ati: hoya mama icyo sicyo kibazo, ndetse higa nabakire benshi cyane, ikibazo nuko……. ataragira ibyo avuga agahinda karamwica kuvuga biramunanira!
.
tujye ahandi hantu bigaragara ko ari mwishuri, aho harabantu babiri barimo kuganira!
.
.
umwe ati: ariko yvette,wowe ubona ute uriya munyeshuri mushya!? yvette nawe ati: uravuga nde se patri!? patrick nawe ati: ndavuga david. njye mbona sinzi uko ameze pe! yvette: kabsa nanjye yaranyobeye, iyo murebye mbona arumwana uturuka mumiryango ikize ariko uburyo yitwara hano mukigo rwose biteye agahinda! patrick: aradusebya cyane pe! urabona ukuntu aba yiyegereza bariya baswa babatindi babi!? yvette: yewee ndabibona kabsa, ese ubwo nkamwe bahungu kuki mutamugiriye inama, murabona atagiye kuzaduteza bariya barezi! patrick ati: yewe na john winshuti ye yaramubwiye ariko yanze kumva pe! yvette: hoya, azakomeze amubwire azageraho yumve ukuntu hano tubayeho, areke ibintu byo kuduteza abaswa! patrick ati: ndaza kuvugana na john turebe icyo
twakora!
.
.
tugaruke murgo kwa david, david aracyaganira nabyeyi be!
.
mama david: nonese david mwana wanjye, ibyo nibyo bigutera agahinda, aho wakwishimiye ko baba bakurinda ibyago nimyako yabariya bantu!? david: ariko se mama nawe nuko uvuze koko! ubwo se kuko ari abakene nicyo cyatuma batajya mubandi ngo basabane!? papa david ati: ceceka se nyine! wamwana we nawe utangiye kumbera umuswa kandi narabonaga uzavamo umuntu wumugabo! david: papa! nimba aruko mufata ibintu, murabantu babi, sinzi impamvu navangura inshuti nkurikije amafaranga zitunze cyangwa se amikiro yimiryango yabo! m. david nuburakari bwinshi ahita avuga ati:ariko wamwana ntugiye kuzadukoza isoni!? ubwo david yahise ahaguruka, umujinya wenda kumuhitana aravuga ati: ndetse reka mbareke nigire kwishuri mbareke! papa david: dav ndavuze ngo icara se nyine! david aranga ahubwo ahita asohoka asiga abayeyi be muri salon, afata imodoka yerekeza kwishuri!
.
tugaruke kwishuri aho abakobwa babiri barimo kuganira, ariko ubona ko bafite agahinda!
.
umwe ati: niko se sandri! sandrine nawe ati: iki se angel, vuga ndakumva! angel arongera aati: koko urabona ibyo bintu urimo kuvuga bishoboka! urabona warivamo ugakora iki!? sandrine: nonese aho kwiga nkuku twiga sibyarutwa nkarivamo, urabona ukuntu tuba dufashwe mubandi!? angel: hhm! nyine ntakundi byamera, nonese ko atari twe twigize abakene, kandi wibuke ko atari wowe wenyine! sandrine nawe nagahinda kenshi ati: ibyo ndabyumva angel,ariko nubwo turi benshi ntacyo bivuze abana babakire badufata nkibikinisho byo kwirirwa bashotagura! angel:yooh! sha unyibukije jack! sandrine ati: jack se byagenze bite ahubwo ko ntakimubona muri minsi!? angel: egoko! uzukuntu bamukibise bakamugira ibyatsi ngo nuko anyuze munzira zabo bagahura!! ubwo angel yavuze atyo, sandrine kwihangana biramunanira araturika ararira, aravuga ati: bariya bantu Imana izabahana pe! ubwose bazi ko aribo bigize abakire angel! ? angel nawe ati: nanjye binyobere sando!ahubwo akira wihanagure tujye kwinjira natwe dore bamaze kugera class!
.
tugaruke kuri patrick arimo kuganira nundi musore
.
patrick: ariko se john, kuki uvuga ko inshuti yawe yakunaniye!? kumbe wa musore ni john winshuti ya david. john ati: shahu rero patrick, njye ntacyo ntakoze nko mubuze kuvugana nabariya batindi ariko yarananiye! nimba ushaka nawe uzajye kumwibwirira urebe! patrick: ariko se……… ataragira byinshi avuga john ahita amukoraho aramubwira ati: dore nubundi ari kumwe nabo! kandi banza bazanye no mumodoka! patrick arebye abona david ari hamwe nabandi bahungu babiri ndetse barimo guseka cyane ubona ko bishimye baganira byahatari
patrick ahita avuga ati: ariko mana,kukiwaremye abantu nka ba david!? john: nonese urabona uriya muntu wamukorera iki patri!? patrick nawe ati: muhamagare aze hano, tumubwire niyanga ndakwereka ikindi cyo dukora, sibyo!? john ati: sawa reka muhamagare. ubwo john yahise ahamagara david, david nawe ahita aza……………
.NTUCIKWE PART 2… LOADING…..


text:
Umunsi w’ibikorwa byiza (Good Deeds Day) ni umunsi ngarukamwaka wizihizwa n’imiryango myinshi ku isi hose ndetse n’ibigo by’ubucuruzi. Ni umunsi ahanini uba ugizwe n’ibikorwa ndetse n’inyigisho zishimangira ko buri wese ashobora gukora igikorwa cyiza, cyaba gito cyangwa kinini ariko kigamije guteza imbere imibereho y’abandi.
Mu Rwanda, uyu munsi wizihijwe kuri uyu wa Gatanu tariki 11 Gicurasi 2018 mu kigo cy’Umuco n’Imyidagaduro cya Musanze.
Uyu munsi watangiye kwizihizwa muri 2007 utangijwe na Shari Arison abinyujije mu muryango witwa Ruach Tova muri Isirayeli (Israel), uza guhinduka Umunsi Mpuzamahanga guhera mu wa 2012. Mu Rwanda wizihijwe bwa mbere muri uyu mwaka wa 2018 n’Ingeri Arts.
Nk’uko Umuyobozi wa Gahunda w’Ingeri Arts Muhire Emmanuel yabisobanuye, Umunsi Mpuzamahanga w’Ibikorwa Byiza ni umunsi uha urubyiruko urubuga rwo kuganira no guhura bakungurana ibitekerezo ku mbaraga zo gushyira hamwe ari zo murunga w’iterambere ndetse rukanafata ingamba zo kurwanya inabi, ubwigunge, ubufura ndetse no guharanira umuco wo gukora neza. Ni urubuga urubyiruko rusangiriramo imbone, ubunararibonye n’ibyifuzo rugamije gukangura imyumvire yagutse kandi iboneye binyuze mu biganiro (mpaka), ibikino, ibikorwa by’ubwitange ndetse n’imyidagaduro.
Si urubyiruko gusa kandi n’abakuze bahabwa umwanya wo gutanga ibitekerezo no gufata ingamba z’ibyakorwa ngo umuryango mugari w’abantu ugire ishinjo. Ikindi ni uko ari n’umunsi wo gukorera abandi ibyiza bitarangirira k’uwo munsi ahubwo bihabwa imbaraga hagashimangirwa ubutangamuganzanyo bwabyo.
Igikorwa kiza ni iki?
Ni ikintu gito cyangwa kinini muntu akora biturutse ku mutimanama we agamije gukemura ikibazo cy’undi cyangwa abandi mu buryo bufatika (matérielle) cyangwa budafatika (morale) kikaba cyatsura imibereho myiza y’umuryango mugari wose cyangwa umuntu umwe ku giti ke, cyangwa se kikaba gihimbaza imibanire myiza muri ibyo byiciro by’abantu.
Kuki Ingeri Arts yizihiza uyu munsi?
Ingeri Arts ni umuryango nyarwanda uharanira guteza imbere ubugeni n’ubuhanzi, uburezi, umuco n’imibereho myiza y’abana n’urubyiruko bigamije iterambere rirambye ry’imibanire n’ubukungu mu Rwanda. Ni umuryango ugizwe n’inzego z’ibanze ari zo: Galaxy Theatre Troupe rushinzwe kubungabunga no guteza imbere Ubugeni bw’ikinamico n’ubundi buhanzi bukozwe mu zindi ndimi zitari Ikinyarwanda cyangwa umwimerere w’umuco nyarwanda. Amasaro yaka rushinzwe kubungabunga no guteza imbere Ururimi n’Umuco nyarwanda. Creative Arts Division rushinzwe kubungabunga no guteza imbere Ubugeni n’Ubukorikori,… Ibi rero bigenda byerekana impamvu yo kwizihiza umunsi nk’uyu nk’uko byagiye bigarukwaho mu biganiro.
Ingeri Arts ikaba yarizihije uyu munsi kubera impamvu nyinshi zirimo no mu kwiyibutsa indangagaciro yo kubana neza no kugirirana ineza himakazwa umuco wo gukora ibikorwa byiza aho abantu batuye kandi baniga kureba kure hashoboka.
Uyu mwaka, Ingeri Arts yawizihirije ku nsanganyamatsiko igira iti: “Uruhare rw’urubyiruko mu kwimakaza umuco wo gukora neza bizamura imibereho myiza y’aho batuye”. Ni ibiganiro byitabiriwe n’urubyiruko rusaga 40 ruturutse ahantu hatandukanye nko mu bigo by’amashuri, amatsinda y’urubyiruko n’abikorera. Ibibazo byigagwaho mu matsinda byose byahurizaga ku ntego y’uyu mwaka kandi bigamije kurebera hamwe uruhare urubyiruko rwagira mu guteza imbere umuco wo gukora ibyiza.
Urubyiruko rwari rwitabiriye rumaze kwerekana ibyo rwagezeho mu matsinda, Umuyobozi Mukuru w’Ingeri Arts Jean-Paul INGABIRE yaboneyeho gutanga impuguro, agaragaza ko gukora neza bitagombera ubushobozi buhanitse kandi ko buri wese uko ameze kose ashobora gukora igikorwa kiza.
Yasobanuye ko burya ibikorwa binakomeye muntu aba akeneye ari byo abantu badakunze no guha agaciro. Aha yatanze urugero ruboneka mu ndangagaciro z’Abanyarwanda yo gusuhuzanya no kubwirana neza. Yavuze ko hari abantu benshi baba bakeneye byibura uwabasuhuza, akabavugisha bakumva ko hari ubitayeho; icyo iyo ugikoze uba ukoze igikorwa kiza.
Jean-Paul kandi yasobanuye ko umuco wo gukora neza wakwizera ko ushinze imizi ari uko urubyiruko n’abana babirerewemo bakabikurana. Ibyo byongera guha ababyeyi inshingano ikomeye yo kuba intangarugero ku bana babo no kubatoza ibikorwa byiza. Gukora neza kandi yavuze ko atari impuhwe umuntu aba agize, ahubwo ko muntu yaremewe gukora neza kandi ikaba n’inshingano ye mbatanwa.
Habayeho umwanya wo kubaza ibibazo bijyanye n’umunsi ari na ko intego y’umunsi ihuzwa n’intego zihariye z’Ingeri Arts. Mu gusoza ibiganiro, abitabiriye bahawe umwanya wo gutanga ibitekerezo by’icyajya gikorwa mu gihe hizihizwa Umunsi Mpuzamahanga w’Ibikorwa Byiza.